ikasbil.eus: Dokuteka: Exekuzio berri bat Iranen\nJuanjo San Miguel kazetariaren kronika labur honetan, exekutatu berri duten emakumearen berri ematen zaigu.\nEsataria.- Eta Italiatik Iran aldera luzatuko dugu begirada. Izan ere, hogeita lau urteko emakume bat urkatu egin dute bertan, epaileak hiltzera zigortu ondoren. Emakumeak tratu txarrak jasaten zituen etxean. Senarrak jo eta jipoitu egiten zuen. Emakumeak salatu arren, ordea, inork ez zion jaramonik egin eta azkenean, senarra hiltzea erabaki zuen. Juanjo San Miguel.\nJuanjo San Miguel.- Zeinab Sekaanvand, landa-eremuko herri txiki batean jaio zen, familia pobre batean. Handik irten ahal izateko, oso gazte ezkondu zen, hamabost urte zituela. Senarrak lau urte gehiago zeuzkan. Berak behin eta berriz salatu zuen ezkondu eta berehala hasi zirela tratu txarrak. Salatu arren, inork ez zion jaramonik egin. Ondoren salatu zuen bere koinatuak, senarraren anaiak, behin baino gehiagotan bortxatu egin zuela. Salaketak egin arren, jaramonik egiten ez ziotela ikusita, senarra hiltzea erabaki zuen. Atxilotu eta komisaldegian hilketa aitortu zuen eta han torturatu egin zuten eta ondoren epaileak hiltzera zigortu. Amnistia Internazionalak, giza-eskubideen aldeko erakundeak, dio senarra hil zuenean adin txikikoa zela eta emakumeak behin eta berriz tratu txarrak salatu zituela. Baina hala ere, Irango justiziak zigor gogorrena ezartzea erabaki zuen, aringarri horiek kontuan hartu gabe.\nIranen, sharia edo lege islamiarra erabiltzen dute. Lege horren arabera, gizonak adinez nagusi dira hamabost urte betetzen dituztenean, eta neskak, bederatzi urte egiterakoan.\nLege honek, bestalde, quisas izeneko aukera onartzen du. Krimena aitortu ondoren, begia begi truk alegia, familiak delituaren pareko erantzuna eska dezake. Era berean, hildakoaren familiak edo delitua jasan duenak, barka liezaioke zigorra, baina kasu honetan ez zen hori gertatu.\nIranen, bestalde, delitua adin txikikoak egiten badu, hemezortzi urte bete arte itxaroten dute. Zeinab Sekaanvandek poliziari esan zion senarra koinatuak hil zuela. Gero esan zion bere gain har zezala hilketa, bera familiakoa zenez barkatu egingo ziola, baina poliziak ez zion sinistu eta inork ez zuen hori egiaztatu nahi izan.\nTxinan ere ezkontzak gutxitzen


Belgikako Parlamentuan ere, Palestina estatu gisa onartzeko eskea - Mundua - Berria\nBelgikako Parlamentuan ere, Palestina estatu gisa onartzeko eskea\nBelgikan gobernua partekatzen duten lau alderdiek hitzartu dute Palestina estatu gisa onartzeko eskatzen duen ebazpen baten edukia, eta datorren astean eramango dute parlamentura, Le Soir egunkariak argitaratu duen gisan. MR alderdi valoniarrak eta N-VA, CD&V eta Open VLD flandriarrek gehiengo argia daukate Belgikako Parlamentuan, eta Palestina estatu gisa onartzeko bozketak aurrera atera behar luke. Charles Michel liberala buru duen gobernuak babes exekutiboa ere emango dio ebazpen horri, Le Soir-en arabera, «garai egokia iristen denean».\nPalestinaren onarpenari buruzko eztabaida Europako Parlamentura ere iritsi da, eta abenduko osoko bilkuran esku artean izango dute ebazpen bat. NBEko 193 herrialdeetatik 135ek onartu dute Palestina, baina Suediakoa da Europako Batasunean aintzat hartu duen bakarra. Hala ere, Federica Mogherini Europako Batasuneko diplomaziaburuak argiki defenditu du Palestina estatu gisa onartzeko premia: «Ez dugu neutraltasuna galdu behar, baina ez du balio statu quo-ari eusteak, egoera okertzen ari da eta».\nErresuma Batuko, Irlandako, Espainiako eta Frantziako parlamentuetan ere berriki onartu dituzte Palestinaren onarpenaren aldeko adierazpenak, baina ez dira bete beharreko erabakiak, eta herrialde horietako gobernuek ez dute urrats exekutiborik egin. Belgika izan liteke Suediaren bidea hartzen hurrena.


Patxitrapero: El secreto de sus ojos (II)\nEl secreto de sus ojos (II)\nPelikula ikusi ez badezu, eta asmoa badezu, ez zaizu komeni mezu hau irakurtzea.\nPelikula ikusi ez badezu, eta asmoa badezu, baina tentazioari ezingo diozula eutsi baldinbadakizu… Zeren zain zaude ba?\nBenetako maitasun bat, eta erdipurdizko bat\nY si fue así, ¿Porqué no me llevaste con vos?\nOrain ez dala denbora asko, lagun bat aritu zitzaidan kontatzen, nola oso gogoko duen neska bat. Nahi duela harekin, eta berak ere somatzen duela haren aldetik ere badala zeozer:\n- Eta ez al dek ezer egin behar hiregana ekartzeko?\n- Egin diat\n- Bai, nere telefonoa eman nioan, nahi bazian, deitzeko.\nParrezka hasi nintzan. Ez dakit neska honek nere laguna gogoko izango duen, baina hark noiz deituko duen zain badago nere laguna, jai dauka. Holaxe esan nion.\nEsaten zidan lagunak, gauzak asko aldatu direla, eta orain neskak ez direla zain egoten... Ez dakit ba. Nik esaten nion emakumeek beren rola betetzen segitzen dutela, hor egoten direla, zutik, bizkarra paretaren kontra, gizona noiz etorri zain. Alkarrekiko sentimentua begibistakoa bada ere, zain.\nFilm honetan behintzat, halaxe gertatzen da.\n¿Por qué no me llevaste con vos?\nArraiua. ¿Por qué no lo dejaste todo y te marchaste con él??\nBizi guztian alkarrekin maiteminduta, bizi guztian bananduta… Azkenean, atzera begiratu Benjaminek, bizitza hutsalaren pisua haundiegia nunbait bere barruan, eta aurrera egitea erabakitzen duen arte. (Zergaitik ez da orain arte ausartu? Pánfilo! Esaten dio Irenek, xamurki. Aiii… Bera ez al da ba, bizi guztian horixe izan, panfila erabatekoa!)\nIrene ezkonduta dago, bi seme-alaba ditu, ez da erreza izango, baina berdin da. “Benetako” maitasuna garaile.\nAlkartu egingo dira, ze ondo. Baina, zerbait itzaliko zaie, inolako zalantzarik gabe: bizi guztian alkarrekin egoteko izan duten nahi haundi hori, ilusio zoragarri hori. Bai, orain beste ilusio hori gozatuko dute, baina, aurrekoa baino indartsuagoa izango al da?\nEta beste galdera bat, orain burura datorkidana:\nBizi guztian aparte egon badira… Hain haundia al zan ba maitasun hori?\nBenetako maitasun batek ez baitu mugarik ezagutzen. Zertan ibili dira?\nHau bai, benetakoa. Benjaminek ta Pablo bere lagunak gozatu dutena. Pablok, Benjamin salbatzeko asmotan, bere bizia eskeintzen duen arte…\nBai, adiskidetasuna gauza bat da, eta bikote-harremana, beste bat. Baina adiskideak eskeintzen dizuna, zure senar-emazteak-edo danadalakoak eskein diezazukeena baino ederragoa izan daiteke, askoz gehiago bete zaitzake, zorion gehiago ekar diezazuke…\nZuk maiterik ba al daukazu?\nEta lagun maiterik…? Zenbat?\n. Patxi en 11:02 da manhã\nNora 12/17/2009 11:04 da tarde\nNire ustez, sentitzen den hori da benetazkoa dena. Indar handiago edo txikiagoarekin, ausardia gehiago edo guxtiagoarekin. Instant batean maitasuna sentitzen bada, benetazko maitasuna dela esango nuke nik. Gau batez mutil edo neska bat ezagutu, berarekin lotura berezi bat sentitu, oheratu (bai , bai edo ez), eta instant batez sentitzen duzun maitasuna ez al da benetazkoa? Nik baietz esango nuke. Beste gauza bat zera da, maitasun hori maitatzea edo ez. Hori bakoitzaren esku dago.\nBenjamin eta Ireneren artekoa hala suertatu behar zuen (gidoiak esana). Ez zen beraien arteko momentua, tartean zerbait gehiago bizi behar zuten, eta sentimenduak sentimendu hala erabaki zuten. -Postrea beranduago, mesedez, orain beteta nago eta ez nuke txokolate goxo hori behar bezala daztatuko. Taper batean jarri eta etxera eramango dut, milesker.- Batzuk postrea etxera eraman eta gero zakarretara botatzen dute, baina beraiek ez. Ez dakit zer gertatuko litzateken hasieratik elkarrekin egon izan balira... akaso oso zoriontsuak izango ziren, edo ez. Again orain zoriontsuak izango dira, edo ez.\nBatzuetan maitasunaren arerio krudela izaten da denbora, baina beraientzat ez. Maitasun hura denborari eta urrutasunari gailendu eta orain parez pare daude, begiak dir-dir eta bihotza dar-dar dutela.\nBeraien arteko maitasunak ez du aurrekoaren forma bera izango, baina berotasunik galdu gabe ziur pausatuagoa dela. Bestelako tenpo honek eta damuaren mamua buruan bueltaka eduki gabe, modu erlajatuago batean biziko dute beraien artekoa. Gelaturik zegoena urtu egin da, txokolatea “al dente” daukate orain.\nPablo eta Benjaminen arteko erlazioa mundiala iruditu zitzaidan. Eta hau ulertzeko pelikula ikusi behar da, bai edo bai. Benetazko maitasuna, dudarik gabe, baina aurrekoaren oso desberdina. Beraien maitasuna ere alegerak eta tristuraz inguratua, goikoa bezalakoa. Adiskide onek ematen duten maitasuna kristona suertatu daiteke. Eta lagun maiterik...? bat gutxienez badudala uste dut, hala esaten dit bihotzak behintzat. Zorionekoa ni.\npd: Irene eta Benjaminen artekoa beste modu batera suertatu balitz (hasieratik elkarrekin egon izan balira, etabar) beraien istoria ere indar berdinarekin defendatuko nuke. Agian argudio desberdinekin, baina irmotasun berberarekin. Eta zergaitik? Beraien artekoaren oinarrian maitasuna bizi delako, eta norberak, inguruarekin maitasuna bizitzeko bere bideak aurkitu behar dituelako. Bakarrik bada ba bakarrik eta bidelagun batekin bada ba binaka, edo taldeka; batzuetan korrontea jarraituz eta besteetan ur-jausietan murgilduz. Zaila da ordea maitasuna existitzen denean minik ez sentitzea. Hori da bada sei aldeetako dadoaren aldeetako bat, zazpi zenbakia duena, ezinezkoa imaginatzen baina askotan tokatzen dena. Muxu maiteño bat, bai bai, zuretzat...\nPatxi 12/21/2009 8:51 da manhã\nNora, hirugarren zati bat ere idatzi nahi det film honi buruz, eta bertan jasoko det zuk esandakoaren zati bat. Ea hura zer iruditzen zaizun! Muxu bat :-)


Politikaren hooliganizazioa • ZUZEU\nKoiuntura-aldaketa erregimen-aldaketa gisan irudikatzen duen diksurtsoa ere fikzio horretan dago oinarritua; alderdi-antagonismoetan oinarritutako fikzioa. Sistemaren justifikazioa sistemaren aurkako leloekin. Zentripetizazioa ez da albo-kalte bat; beharrezko atributua baino. Antikapitalismo instituzionala oximoron bat da\nBehinola zuzenean bizi izanen zena ordezkapen sinple bilakatu da gaur (Guy Debord). Harreman inter-pertsonalen merkantilizazioak aspertzen gaitu jada. Merkantilizazioarekin eta azaleko faltsukeriarekin nahiko ez eta lerro paraleloak sortzeari ekin diogu garai postmodernootan. Errealitateri –errealitateok anitzak direla kontuan izaki- paraleloan doazkion fikziozko lerroak. Disonantzia kognitibo kroniko batek harrapatu gaitu eta gu ile hauekin -orraztu gabe, alegia-. Zer da erreala eta zer asmakuntza. Ez dakigu. Horren adierazle da egunotan –egun bizi bezain surrealista hauetan- ikusi eta bizi ahal izan duguna, hauteskundeak direla-ta.\nDogma zenak hor dirau eta politikaren hooliganismoak gailurra atzitu du. Alderdi-antagonismoetan oinarritutako fikzio baten baitako zaletasun erradikala da gure politika (liberala) –Estatu liberalaren markoaren barnako lehiaketa politikoa-. Hala bakarrik uler daitezke ekainaren 13ak utzitako argazki sentimental asko. Zoriontasun-negarrak: Asiron, Manuela, Colau edota Marotori esker.\nFikziozko alderdi-antagonismoa. PP eta EAJ ardatz bateko bi mutur kontrajarrietan kokatzera iristen dena Gasteizen. EAJ eta EH Bildu ardatz bereko mutur aurkaratuetan jartzera iristen den fikzioa Gipuzkoan. Nafarroa espainiar erreakzionariotik Euskal Herri euskaldun kolektibizatu baten parte izatera igaroko den fikzioa UPN-PNV/EH Bildu trantsizioa dela-ta. Madril faxismo bizitik iparraldeko hiri sozialdemokrata cool batera igaroko den fikzioa PP-Ahora dela-ta. Bartzelona CiUko burgesen gotorleku makur izatetik komuna auto-kudeatu batera igaroko den fikzioa, Guanyem-en eskutik. Hiperbolikoa da guzia. Fikziozko erradikalismoa. Erne, halere, ez bainaiz iradokitzen ari berdina dela bata ala bestea. Ez baita guztiz -askoren eskubideak ukatu izatetik onartzera igaro baitaitezke-. Bai funtsean, baina. Ezin baita, onenean, erregimen aldaketaz mintzo gauzen egoera kapitalista inolaz aldatu ez denean. Erregimen aldaketa, ez. Koiuntura aldaketa, izatekotan. Hala, koiuntura-aldaketa erregimen-aldaketa gisan irudikatzen duen diskurtsoa ere fikzio horretan dago oinarritua.\nPolitika futbol-liga bat da. Bakoitzak bere taldea du txikitatik. Nekez aldatuko du armarriz politika-zaleak. Irrazionala da hautu politikoa. Aisia. Real Madrilek Juveren aurka galtzea Ana Botellak a romantic diner in Madrid de los Austrias ahoskatzea da. Osasuna Championserako sailkatzea -Webók sartu ez zuen golarekin-, Iruñako alkatea EH Bildukoa izatea da etabar. Ez zaituztet nazkatu nahi. Kontua da inork ez duela jartzen zalantzan Liga bera, futbol modernoa, (Estatu liberala). Eta berau da erauzi beharrekoa. Futbol modernoaren aurka egiten da, futbol modernoa Real Madril dela esanez, bitartean David Moyesek zazpi milioi kobratzen dituelarik urtean. Realak liga irabazi izanak ez baitu esan nahi liga demokratizatu dela. Esan nahiko badu, Reala bera moldatu dela aurre ezarri zaizkion pauta liberal-kapitalistetara garaipena lor zezan. Estatu liberalarekin ere berdin. Zentripetizazioa ez da albo-kalte bat; beharrezko atributua baino. Antikapitalismo instituzionala oximoron bat da.\nKromo-aldaketek gauzen egoeraren aldaira ekarriko dutela uste dutenak arestiko fikzio asimilatu horren pertsonifikazioa dira. Egiturazkoa baita minbizia. Eta gu gara minbizi hori behin eta berriro elikatzen ari garenak. Gu gara gaitza, eta guk aldatu behar dugu egitura. Ez besteek. Sinplea da, ezker tradizionalak egiten duen moduan, fikzio antagoniko bat sortzea non gugandik apart identifikatutako etsai kosifikatu bat den egungo gaitz guztien arrazoia. Etsai horren identifikazioak gure errugabetasuna esan nahi baitu. Hooliganizazioa.\n4 pentsamendu “Politikaren hooliganizazioa”-ri buruz\namonamantangorri 2015-06-14 21:51\n“Erne, halere, ez bainaiz iradokitzen ari berdina dela bata ala bestea. Ez baita guztiz -askoren eskubideak ukatu izatetik onartzera igaro baitaitezke-. Bai funtsean, baina”.\nEz duzu iradoki eta, gaitzerdi.\nInork esaten baldin badu alkatetza edo gobernu autonomiko eta foral zenbait aldatu direlako “erregimena”, mendebaldeko sistema demokratiko-liberala eta merkatu libreko sistema koloka latzean daudela, konpondu dadila bera bere arazo kognitibo larriekin, eta ez dezagun denbora gehiago galdu berarekin diskutitzen. Kasu, lastozko panpinaren falazian amildu gabe.\nIdentitate politikoen izateari hooliganismo deitzea ere, niri bederen, pixkat fuertea iruditu zait.\nBatek ezkerrekotzat du bere burua historia familiar bat, balio batzuk, sinbologia batekiko atxikimendua, joera ideologiko batzuk dituelako, egia. Identitate nazionalekin, gauza bera. Ez da bat ezkertzale edo peneuveko demokristau bilakatzen, programa informatiko batean aldagai batzuk sartu eta erabaki txoil arrazionala hartuz. Errealitate hori “irrazionaltzat” mespretxatzea ez dakit pix-pixkat elitista ez ote den… Eta postureo puntu bat ez ote duen. Arrakasta izan nahi duen mugimendu politiko batek jakin behar du bere inguruan identitate bat, komunitate bat eratzen, ezker abertzaleak, edo gutxieneko arrakasta erdietsi duten mugimenduek oro har, egin duten bezalaxe.\n“Antikapitalismo instituzionala oximoron bat” izan liteke. Antikapitalismo antiinstituzional, extraparlamentario eta pragmatismo pixarrik gabea erabat koherentea da, arrazoibide perfektuak darabiltza eta kontradikziorik gabe mugitzen da ehuneko ehunean. Horretaz gainera, marginala da eta jendartean batere eraginik gabea, eta ia beti sektarioa.\nSugar 2015-06-15 16:51\nFutobola bezalakoa izango da eskubia bozkatzeko, ezkerrari edozein aitzakiarekin kentzen bait diogu bozka, gero jende mordo dago zuzenean ez dakiena zer bozkatzen duen, modu baten pentsatzen dula dio ta beste pentsamendua due talde politikoari ematen dio bozka, pasa diran hauteskundeetan, ezagutzen dudan pertsona bat, EHBildu bozkatu duena (eman diodan txaparengatik batik bat), Ciudadanosi bozka ematea pentsatua zeukan, ba horrelakoak legio dira.\namonamantangorri 2015-06-15 20:19\nHalere, barkatu nire tonu gogorra. Testua, idazkeran batez ere, ederra iruditu zait.\n“Gu gara gaitza, eta guk aldatu behar dugu egitura. Ez besteek”. Horrekin ados. Askok ematen diogu botoa ezkerrari, gure etxean iraultza, edo sikiera erreforma ttiki batzuk abian jarri gabe. Dena dela, sistemaren aldaketa ez da posible erabaki indibidualetatik soilik.\nJurgi Arruti 2015-06-16 11:47\nLasai, Amomamantangorri. Ez zait iruditzen, nire prismatik ere, guztiz gaizki zabiltzanik kritikan. Halere, ados egon ala ez, ongietorriak gisa hortako erantzunak, garatuak diren tamainan. Mila esker.


AHAZTUAK 1936-1977 / OLVIDAD@S 1936-1977: HERIOTZA, DOKTOREAREN BILA\nEz dute ez gorpuzkinik, ez DNArik, ez hilobirik. Haren semeak egindako aitortza; horixe dute. Eta Kairoko hotel batean aurkitutako dokumentu zorroa. Harenak omen dira, Heriotza Doktorearenak. Baina, bere burua gezurti gisa agertu eta, «oraingoan bai, oraingoan egia diot» esango lukeen horri sinestea zail egiten da. Urteetan galdetu izan diote Rudiger Heimi aitaren berri ba ote zuen. Eta hark ezetz. Arrastoa aspalditik galdua ziola, eta 1962an, bere aurkako atxiloketa agindua eman zutela jakitean, ihes egin eta familiarentzat ere klandestino bihurtu zela ziurtatu du behin baino gehiagotan. Orduko hartan Simon Wiesenthal Zentroko ikerlariek -fede txarrekoak haiek- ez zieten Rudigerren hitzei sinesgarritasun handirik aitortu. Eta Rudigerrek berak zorionduko lituzke hala egiteagatik; gezurretan aritu zela aitortu baitio ZDF Alemaniako telebista kate publikoari. Eta hara hor dilema: gezurren artetik egia zein den erabakitzea. Ez da harritzekoa, hortaz, oraingo honetan ere Wiesenthalekoek zalantzak agertu izana.\nHain uste txarrekoak ez direnentzat duela hamasei urte, 1992an, hil zen Aribert Heim doktorea, koloneko minbiziak jota. ZDFk eta The New York Times egunkariak Kairon aurkitutako hainbat dokumentuk hori bera baieztatzen dute, nahiz eta paper horietan agertzen dena Tarek Farid Hussein izan, eta ez Aribert Heim bera. Izen hori hartu omen zuen, baina, Heimek musulman bihurtzean, eta hari esker hil omen zen, lasai, telebistan ematen zituzten Olinpiar Jokoei begira. Halaber, azken egunak aitarekin egin zituen Rudigerrek. Baina soilik bizirik zela, hilobira arteko bidea bakarrik egin baitzuen Heriotza Doktorea-k. Horregatik amaitu zuen hobi komun batean, bizirik zenean bezala, hilda gero ere klandestinitatean jarraitzeko.\nHamasei urtez gordeta izanagatik ere, perfektua dirudi Rudigerren kontakizunak. Hala uste du Efraim Zuroff urteetan kriminal nazien atzetik ibilitako ikerlari eta Simon Wiesenthaleko kideak. Eta horrek sortzen dizkio susmoak, hain zuzen, istorioa perfektuegia izateak. Horregatik, Heim hiltzat ez jotzea erabaki du, ez behintzat Alemaniako Ikerketa Kriminaleko Bulegoko adituek haren gorpuzkinak topatzen dituzten artean. Ez da lan erraza izango, kontakizuna perfektua izanagatik ere, Heimekin topo egiteko datu urri ematen baititu -horregatik izango da istorioa hain perfektu-. Bizirik zela harekin topo egitea bezain zaila izango da, beraz, hilda gero Heriotza Doktorea aurkitzea.\nZuroff ez bezala, baina, badirudi Alemaniako ikerlari kriminalak mamu baten atzetik ibiltzeaz aspertu direla. Urteetan handik hona, Txiletik Espainiara, Argentinatik Frantziara aritu dira Heimen atzetik, hura atxilotu eta Mathausengo deuseztatze esparruan (Austria) juduei egindako gehiegikeriengatik epaitu zezaten. Hala, Rudigerri entzunda, aski konbentzitu dituela dirudi. Heim nazi bilatuenen zerrendatik ateratzea erabaki dute, hala; eta Egiptora hura bilatu dezaten hainbat ikerleari bidaliko dituzte.\nAribert Heimi Mathausengo deuseztatze esparruan eman zioten Heriotza Doktorea izena. Juduekin esperimentu ankerrak egin zituen: haren obsesioa juduak mina zenbateraino jasateko gai ziren kalkulatzea zen. Eta teknika makabroak erabili zituen horretarako, nazismoko garai ilunetako sinbolo bihurtu arte. 300 bat lagun hil zituen euren bihotzetan fenola, petrolioa edo ura injektatuz; injekzioa ematen zienetik hiltzeko zenbat denbora behar zuten jakin nahi zuen, dirudienez. Anestesiarik gabe organoak aldatu, gorputz adarrak moztu eta edozelako kirurgia egiteko gai zen, Mathausengo presoei ahalik eta pairamen fisiko handiena eragiteko.\nHorregatik guztiagatik egin zuen ihes Heimek; eta heriotzak aurkitu duen ez dago argi oraindik.\n(Berria. 09 / 02 / 06)


Last.fm entzutea hiru euro kostatuko da hilean | Consumer\nLast.fm entzutea hiru euro kostatuko da hilean\nEstatu Batuetako, Britainia Handiko eta Alemaniako erabiltzaileek bakarrik ordaindu beharko dute.\nEgilea: mediatrader 2009-ko martxoak 25\nLast.fm, streaming bidezko musika-zerbitzu ezaguna, ordainpekoa da. Estatu Batuetan, Britainia Handian edo Alemanian bizi ez diren erabiltzaileek hiru euroko hileko kuota ordaindu beharko dute irrati honetako abestiak on line entzun ahal izateko.\nInternautak harpidetu daitezen konbentzitzeko, konpainiak bere blogean azalduko du 30 abesti doan entzuteko aukera izango dutela. Web guneko gainerako zerbitzuak, hala nola biografiak, gomendioak, chart-ak edo bideoak, libreak izaten jarraituko dute herrialde guztietan.\nIzan ere, zazpi milioi kanta inguru ditu atariak, eta kalitate handiagoko zerbitzua eskaini nahi du. Horregatik, “gure entzuleei eskatzen diegu ez daitezela Erresuma Batukoak, Estatu Batuetakoak edo Alemaniakoak izan, hilean hiru euroren truke harpidetzeko”.\n“Trukean, mugarik gabeko sarbidea izango dute Last.fm, eta hurrengo urteetan zerbitzua hobetzeko gogor lan egingo dugula hitzematea”, dio enpresak.\nalemania Estatu Batuak euro last-eu zerbitzu\nEstatu Batuek 18.851 euroko isuna jarri diote Googleri Street View zerbitzuagatik\nInternet Explorer 6 erabiltzeko portzentajea %1era iristen da Estatu Batuetan\nGooglek BlackBerryrako Gmail-en aplikazioa kendu du


TXAPELKETA BIKAINA IÑIGO IBARBURUK, 6 MARKA PERTSONAL eta TALDEKO 6 ERREKOR BERRI LORTUZ\nUztailaren 18tik 22ra bitartean Bartzelonan izan gara Infantilen Udako Espainiako Txapelketan parte hartzen. Bertan Iñigo Ibarburu izan da lehian. Iñigo 5 frogatan aritu da eta guztietan marka pertsonalak lortu ditu. Finaletan sartzerik lortu ez bdau ere postu onak lortu ditu Iñigok eta bere igerilari ibilbidean aurrera doala garbi utzi du.\nLehen eguneko frogan, 50 libren Iñigok 26''03 egin zuen bere adinekoen artean 9garren amaituz. Hasera ona eman zion txapelketari. Hurrengo egunean, 200 libre frogan marka bikaina egin zuen, 2'02''75, bere aurreko marka 5 segundutan hobetuz. Froga hontan 16garren amaitu zuen.\nHirugarren egunean beldur gehien ematen zion frogan aritu zen, 200 tximeletan. Izan ere froga hau igerileku luzean sekula egin gabe zegoen eta ez geneukan inongo erreferentziarik. Azkenean, taktikoki froga oso ondo atera ez bazen ere emaitza ona lortu zuen 2'24''38 eginez eta igerileku luzeko gutxienekoa bi segundutan hobetuz.\nLarunbat eta igandean bere gustuko bi frogatan aritu zen. Larunbatean 100 libren lehiatu zen eta berriro ere bikain ibili zen bere aurreko marka segundu batean hobetuz eta 55''98 eginez eta 12garren sailkatuz.\nIgandean, gustukoen duen 100 tximeletan, amaiera bikaina eman zion txapelketari. Bost eguneko etengabeko lehiaren ondoren sekulako froga egin zuen benetan indartsu eta gogotsu igeri eginez eta bere aurreko marka bi segundutan hobetuz. Iñigok 1'00''96 egin zuen froga hontan eta bere adinekoen artean 14garren izan zen. Froga hontan finalean sartu zitekeela uste genuen baina azkenean ez zen posible izan.\nSekulako txapelketa beraz Iñigok egindakoa. Urtea bere marka guztiak hobetuz bukatu du eta marka onak lortuz gainera. Orain ondo merezitako oporraldia eta irailean berriro ere...latigo!!


Herri Urrats, igande honetan Senperen — Gaztezulo\nHerri Urrats, igande honetan Senperen\nHerri Urrats, igande honetan Senperen https://www.gaztezulo.eus/albisteak/herri-urrats-igande-honetan-senperen https://www.gaztezulo.eus/albisteak/herri-urrats-igande-honetan-senperen/@@download/image/201056145Herriurrats.com.jpg\nIparraldeko Ikastolen aldeko festa izango da aurten, datorren igandean eta urteroko legez, Senpereko aintziraren inguruan. Antolatzaileek milaka euskaltzale erakartzea aurreikusten dute, baina Estelle Goñi koordinatzaileak aitortu du krisi ekonomikoa eta Hegoaldeko aldaketa politikoa nabaritzen ari direla: "urtero Eusko Jaurlaritzatik jasotako diru-laguntzak kolokan daude".\nBi dira helburu konkretuak. Kanbo eta Azparneko ikastolak txiki geratu dira matrikulazioek gora egin dutelako eta, horregatik, alboko bi herrietan Itsasun eta Lekornen, hurrenez hurren ikastola bana eraikitzeko dirua bildu behar dute.\nAurtengoan Senperera hurbiltzea beste inoiz baino premiazkoagoa dela ohartarazi dute antolatzaileek, krisi ekonomikoa eta Hegoaldeko aldaketa politikoa tarteko, diru-sarrerak nabarmen murriztu dira eta. Estelle Goñi koordinatzaileak salatu duenez, Eusko Jaurlaritzaren aldetiko diru-laguntza kinka larrian da oraindik.\nEntzun gehiago, Berria Tbk Goñiri eginiko elkarrizketan.\nEuskara mihian, irria begian\nigandean denok Herri Urratsera!\nHona hemen egitaraua, gunez gune:\n10:00 Aire Nou de Dao\n12:00 KSI taldea\n13:00 Dantzaz Konpainia\n14:30 Erregea eta Bufoia\n15:30 Capoeira liberdade\n13:30 Xabier Sansebastian\n16:00 Jean Mixel Bedaxagar eta Mixel Aroce\n15:00 Kiki, Koko eta Moko\n11:30 Haurrentzako animazioak: Ikastoletako 'Gozatuz' proiektu arteko euskal joko Jaialdia.


Urte berriaren erditzea\nUrtarrileko lehen asteburua heltzeko desiraz hasi dut urtea. Iaz bertaratzeko asmotan izan ginen arren elur arriskua tarteko aurtengora atzeratu genuen Kantabriako Silió herriko Vijanera bertatik bertara ezagutzeko gogo eta asmoa. Bi motibok bultzatuta abiatu ginen bertara. Batetik, inauteri f...\nOñatiar askorentzat Korpus festak bereziak dira. Tradizio erlijiosoa oinarrian duen festa horrek nortasuna ematen baitio herriari. Izan ere, Korpus festa horiek, modu erlijioso zein folklorikoan bizi ditugunontzat, egun gogoangarriak izaten dira. Festa nagusia igandean ospatzen den arren, ...\nMalerrekara bisita eta bertako inauteriez gozatzeko parada, nire agendan urteroko zita bilakatu da. Aurten ere bertan izan naiz, eta aurreko urteetan ez bezala aurten bi herrietako festa ezagutzeko eta disfrutatzeko aukera izan dut. Egiari zor, aurten, iaz sortu zen kalapita eta sare sozial...\nAte joka daukagun urteak oso data interesgarria dakar: Eusko Ikaskuntzak ehun urte beteko ditu 2018ko udazkenean. 1918ko irailaren 1ean sortu zen Eusko Ikaskuntza erakunde zientifiko eta kulturala Oñatin. Euskal kultura garatzeko tresna egonkorra eta iraunkorra izatea zen xede nagusia. Astebetez l...\nPazko igandez Luzaideko herriak bolant-dantza eguna ospatzen du eta aitzakia horren bueltan egun batzuk igaro nituen Nafarroa Garaia aldean. Bolant-dantza festa inauterietan jatorria duen tradizioa da. Inauteri egiturari eusten dion arren, XX. mendeko eboluzioaren eraginak aldaketak eragin zitue...\nAurten Nafarroako hainbat herritan inauteriak, bertatik bertara, ezagutzen ibili naiz. Zaldunita egunez, otsailaren 26an Lesakan izan nintzen. Igandean izaten dira zaku zaharrak bertan. Arratsaldean, zaku zahar txikien desfilea egiten da eta iluntzean nagusien txanda izaten da. Azken honen antolak...\nGaur mozorroa jantziko dut idatzi hau egiteko. Ohiko rola utzi eta kanpoan behatu eta bizitakoak kontatzetik, neure herrikoak kontatzeko mutazioa egiten saiatuko naiz. Aurtengoa berezia izan da; orain bost urte ekin baikenion proiektu honi. Oñatin, luzarotik dator inauterietan herritarrekin bat...


Umeak ere sorosle igandean - Gasteiz - Alea.eus\nUmeak ere sorosle igandean\nErredakzioa 2019-06-13 09:46\nArgazkia: OSI Araba\nAurtengo egitarauan badaude hainbat berrikuntza; tartean, etxeko txikientzako lehen sorospen tailerra.\nHaurrei zuzendutako lehen sorospen tailerra eskainiko du lehen aldiz Osakidetzak ikastolen aldeko jaialdi batean.\nEgunean zehar, ordu eta erdi inguruko iraupena izango duten bi hitzordu antolatu dituzte: 11:30etik 13:00etara bitartean, lehena; eta 15:30etik 17:00etara, bigarren saioa. Prado parkeko gunean egingo dituzte tailer horiek. Denera, zortzi urteko 40 neska-mutikok, 20 saio bakoitzean, larrialdi egoera baten aurrean eduki beharreko oinarrizko ezagutzak ikasteko aukera izango dute bertan.\nOSI Arabako erizain eta Ume sorosleak programaren arduradun Beatriz Noarben eskutik, haurrek anbulantzia bati dei egin behar izanez gero edo bakarrik daudela mediku baten beharra duen egoera baten aurrean aurkituz gero, nola jokatu behar duten ikasiko dute zehazki. Noarben ustetan, funtsezkoa delako haurrek, txikitatik, erreakzio bizkor bati esker larrialdi egoera errealei aurre egiten jakitea.\nPraktikoak izango dira saioak; etxeko txikiak parte aktibo izango dira, eta askotariko funtzioak ezagutzen joateko txandakako sistema erabiliko dute.\nHorrelako ikastaro bat jaialdi batean antolatzen lehen aldia bada ere, dagoeneko hainbat ikastetxeetan eskaini izan da, eta ikasleen artean oso harrera ona izaten ari direla nabarmendu nahi izan du antolatzaileak.\nPlaza kopurua mugatua denez, aurretiazko izen-ematea egin beharko da tailerrean parte hartu ahal izateko, arabaeuskaraz@armentiaikastola.eus helbide elektronikoan


Boldenone Undecylenate (Equipoise) Lehengaiak (13103-34-9) | AASraw\n/ Produktuak / Beste batzuk / Boldenone Undecylenate (Equipoise) Lehengaiak\n4.33 kanpo 5\toinarritutako 3 bezero balorazioak\nSKU: 13103 34--9. Kategoria: Beste batzuk\nAASraw Boldenone Undecylenate (Equipoise) material gordinaren (13103-34-9) ordena gramatikaleko ekoizpen gaitasunarekin eta ekoizpen gaitasuna dauka, CGMP arauaren eta kalitatearen kontrol sistema jarraitua azpian.\nBoldenone Undecylenate (Equipoise) Raw material bideoa\nBoldenona Undecylenate (Equipoise) Lehengaien oinarrizko karaktereak\nIzena: Boldenone Undecylenate (Equipoise) Lehengaiak\nCAS: 13103 34--9\nFormula molekularra: C30H44O3\nPisu molekularra: 452.6\nUrteko puntua: RT\nBiltegiratze tenporala: -20\nKolorea: Olio horia\nBoldenona Undecylenate Lehengaien erabilera esteroideen zikloan\nEquipoise lehengaien izenak\nEquipoise Raw materialak normalean Bold U, BU, Equipoise Raw material, EQ by bodybuilders edo UGL jabeek deitzen dute.\nBoldenona Undecylenate (Equipoise) Lehengaien Erabilera\nBoldenone Undecylenate Materia prima normalean injektatutako olio gisa erabiltzen da. Merkatuan, 200mg / ml, 250mg / ml, 300mg / ml daude, UGL batzuk 350mg / ml eta 400mg / ml ere egin dituzte. Hala ere, oso indartsua izango da injektatu ahal izateko.\nBoldenone Undecylenate Lehengaiak Dianabol hormonaren antzekoak dira batez ere, Dianabol hormona erabiltzea ahozko erabilera da eta 17AA konposatua dauka eta, horregatik, zortzi orduko bizitza erdia bakarrik dauka. Equipoise Raw materialak ez du Dianabol-ek hain labur iraunkorrak dituen 17AA taldea, EQ gorputzean egonkortasun handiagoa eragiten baitu eta, beraz, askoz ere eraginkorragoak dira muskulu muskulu eta indarra eraikitzeko.\nBoldenone Undecylenate Raw materiala, EQ izenekoa ere, gorputzez eta kirolarientzat erabiltzen da, muskulu masa handitzeko, erresistentzia handitzeko eta gorpuzkera gorriaren produkzioa gorputzean ere laguntzen du. Erresistentzia ere laguntzen du odol gorriek oxigenoa daramaten eta zure odola aberatsa bada. oxigenoa, iraungo duzu workouts gogorrenetan edo errendimenduan zehar. Boldenone Undecylenate Lehengaiak, edo EQ kirolariek, bodybuilderek eta fitness zaleek oso ezaguna izaten dute, irabazien motela baina egonkorra lortzen delako. Ziklo horiek EQ irabaziak deritze. EQ astean bitan 200mg-era eta 600mg bitarteko dosi bidez administratu ahal izango da hamabi aste baino luzeagotan.\nAbisua Boldenone Undecylenate lehengaiarekin\nJende askok adierazi bezala, Clen ez zenuke behar izan 2 astean baino gehiagotan. Hau da, hartzaileek berrezarri behar izaten dute eta Clen ez da eraginkorra izango hautsi gabe, eta ez dago inolako bermerik zure hartzaileek inoiz ez dutela izango.\nDenbora askoz luzeagoan mantentzen den arren, Equipoise Raw materialak gutxienez astean behin injektatzen ditu atletek. Gehien erabiltzen da 200-400mg (4-8 ml, 50mg bertsioa) astean gizonen kasuan, 50-75 mg astean emakumeen kasuan. 25mg bertsioa produktua soilik bada, injekzio bolumena nahiko deserosoa izan daiteke. Dosi-egitaraua banatu daiteke, beharbada, beste egun guztietan ematen diren injekzioak ondoeza murrizteko. Kontuz ibili behar da injekzio-guneak aldizka biratzeko, narritadura edo infekzioa saihesteko. Petrolioaren bolumena handiegia izan dadin gune bakarrean injektatu behar da, xurgatzen duen xurgapena drainatze kirurgikoa behar duela. Arazoren bat ekiditeko, atletaek injekzio bakoitza 3ml-era mugatuko dute eta behin eta berriro errepikatuko dute gune bakoitza astean behin, ahal bezain beste astean behin. Equipoise Raw material honekin glutena ez ezik, esterilizazio kanpoko izterrak ere erabil daitezke. Jakina, 25mg eta 50mg dosed produktuekin lotutako arazo guztiak esteroide honen 100 mg eta 200mg / ml bertsio berriagoekin ezabatzen dira. Horrek argi eta garbi ematen dio erabiltzaileari dosi askatasun handiagoa eta injekzio erosotasuna.\nEquipoise lehengaiaren eragozpen serio batek bizitza erdi luzea du, hau da, ziurrenik gutxienez 12 egun. Horrek iraupen luzea ematen du azken injekzioaren ostean, maila horiek ez dira nahikoak izaten anabolismo optimoa lortzeko, eta ez da nahikoa berreskuratzea ahalbidetzeko. Arazo horri irtenbidea emateko erabiltzen da Equipoise Raw material ziklo baten lehen zatian.\nDianabol-en EQ-ren lehentasunaz gain, Equipoise Raw materialak ospea handitu du eta powerliftersen gogokoena da. Entrenatzaileek EQk Deca Durabolin nahiago duten ordezko gisa balio du, besterik gabe, indarra irabazi eta kalitatea irabazi duen EQ masa muskularrari esker, Deca efektu kaltegarriak eragin gabe. Horrez gain, EQ-k gorputz osoan zehar odol-zirkulazioa eragiten du eta honek gorputzaren muskuluak odol-fluxua ahalik eta gehien ematen du, prestakuntza eta / edo igogailu saio bizietan.\nEz da masa-eraikitzaile azkar bat, ekipo-material gordinak begiratu egingo du indarra eta kalitatearen muskulu masa lortzeko motela baina egonkorra izan dadin. Droga honen ondorio positiboak ziklo luzeagoetarako erabiltzen dira, normalean iraupeneko 8-10 astez baino gehiago irauten duen bitartean. Muskulu irabazi behar ez litzateke androgens ikusten ontziratu leuna, baina oso definitua eta ona. Uretako bloat ez da asko laguntzen muskuluaren diametroa bezala, Gauzak material gordinaren zikloan lortutako neurrian, droga gelditu egin daiteke. Gauza interesgarria da Estructuralmente Equipoise Raw materialak eta Dianabol droga klasiko bulkinga ia berdinak direla. Equipoise Raw materialaren kasuan konposatuak l7beta ester bat erabiltzen du (undecylenate), Dianabol 17 alkyl alkylated da. Alde batetik, molekulak berdinak dira. Jakina, oso modu ezberdinean jarduten dute gorputzean, hau da, 17-metilazio efektuak esteroide baten ahozko eraginkortasuna baino gehiago erakustea da.\nHau oinarrizko testosterona eta Equipoise Raw material pila da. Equipoise Raw materialek testosterona dosi orokor txikiagoa lortzen du, askoz ere gehiago uko egin gabe espero diren irabaziak kontuan hartuta. Estrogenoen eraikuntza pilula honekin kontrolagarria izan beharko luke, baina oraindik ere egoera anaboliko baten sustapenean laguntzen duen puntua iritsiko litzateke. Hasiberrien gihar-eraikuntzako pila handia. Ziklo handi bat musikariaren hasiberrientzat eta masa irabazteko nahi dutenentzat. Zikloak emaitza onak dituzten androgeno moderatuen irabazi masa lortzen du.\nBoldenona Undecylenate lehengaia\nEQ lehengai likido mota da. 10grams / 10ml ordena minimoa.\nBoldenone Undecylenate lehengaien marketina\nNola erosi Boldenone Undecylenate lehengaia: erosi Equipoise lehengaia AASraw-tik\nAASraw-ek 98% Boldenone Undecylenate / Equipoise hauts gordinak eman zizkion culturistak edo lurpeko laborategiak injekziorako erabiltzeko.\nEkipo lehengai errezetak:\n10g Boldenona Undecylenate Lehengaia likidoa\n12g Boldenona Undecylenate Lehengaia likidoa


Ugaldetxo-Pagoaga auzoa | Aparrain | Arantzadizabal\nHernaniko baserririk urrunena, dio Joxe Migel Aizega nire solaskideak, lehen Lizarregi bazen ere”, inolako dudarik gabe.\nUgaldetxon gora abiatu, eskuinera jo Pikoaga Etxeberri etxearen gain aldetik eta kilometro pare batera beheko zokoan, leku goxoan, aurkitzen da Aparrain baserria, Urumea ibaia alboan eta ibaiaz bestaldetik Benta Berri (Arano) eta “Eruzeampo” garagardo fabrika dituelarik.\nBertan burdinola izan zela aitortzen duen dokumentu bat bada Udal Artxiboan (1536) eta etxetik asko aldendu gabe karobi handi bat ere bai. Karobi hau legarrak harturik dago hein handi batean, handia da harkaitz mokor baten kontra eraikia. Itxura batean iduri du karobia ez baina burdinolaren labe izana dela.\nIsuri biko etxe luzea benetan, Hernaniko herrian Alkatxurain izan ezik besterik ez bezalakoa. Hiru bizitza eta hiru familia bizi ziren garai batean. Baserritik bizi ere. Izagirre familia eskuinekoan. Duela 25 bat urte joan zen hemendik hau. Orain, valentziar batzuek daukate asteburuetarako harturik.\nAizega familia bizi zen erdikoan eta oraino ere Patxi bertako semeak jarraitzen du hor.\nBalerdi familia, berriz, ezkerrekoan. Hauetarik bi anaiak ziren azkenean, hauek gastatu ziren, baserria bertan behera gelditu zelarik. Joxe Migel Aizega, erdiko etxeko seme batek erosi zuen hau eta obraturik poliki antolatua dauka orain.\nAizegatarrek aita Joan Aizega Otxandorena eta ama Sebastiana Ezkurra Biurrarena zituzten, Saldias (Nafarroa) ezkonberritan etorriak. Aita, nonbait, mendiotan basomutil ari, aurrez begiz joa zuen etxea, Joxe Migelek dioenez. Hauen seme-alabak: Maria, Joxe Migel, Patxi eta Benedita. Gaur egun, Patxi bizi da jaiotetxean eta Joxe Migel, kalean bizi, egunero etortzen da ezkerreko berera, zenbait ordu gustuko lanetan (baratze, erleak, mendia...) bertan emanez.\nAita izatez basogizona zen eta hona bizitzera etorri zirenean nahikoa txukun aurkitu zituztela esaten omen zuen bai baserria bai lursailak. Hiru bat behi, zekor bat edo beste eta aberea ezagutu zituen Joxe Migelek txikitan etxean. Baserri koxkorra zela dio, hobe mendi-etxea erabat. Ardi mordoska bat ere izaten zuten.\nAitari entzunda, ohitura hala zen agidanez, auzoko baserri bakoitzak (Askatxu, Argorri...) nola ardi bana oparitzat eman zioten etorri zirenean. Halaber, auzolanaz oroitzen da (aldiya) auzoek elkarrekin urtero bideak errepasatu eta konpontzeko lanaz. Honek zer nolako garrantzia zuen haientzat, Ugaldetxotik ia kilometro pare bateko bidea baitzuten Aparrain etxera.\nPagoagako eskolan ibiliak dira. Ibaiak ur gutxi bazeraman Benta Berrin barna joaten ziren, baina bestela Ugaldetxotik. “Tokitan geratzen huan”!\nGero, gazteak zirela zurezko zubi bat egin omen zuten, dio Joxe Migelek, gimnasia eginez pasa behar izaten zen horietarikoa, eskolara, elizara eta jai arratsaldetan Benta Berrira (bilera garai hartan Benta Berrin).\nEta pixka bat edanez gero? esan diot.\n—“Ez zakela uste, ez ginuan ondo ibiltzen. Oraingo gazteengatik esaten diagu, baina guk ere gure parteak sartzen genizkian”.


kritiken hemeroteka » Ordena kaosean\n« On egin! | Mende bat hitzetan »\nOrbanak / Juan Ramon Madariaga / Olerti Etxea, 2001\nOrdena kaosean Javier Rojo / El Correo, 2001-06-20\nZarautzeko Olerti Etxeak formatu txikiko liburuen bilduma berri bati ekin dio. Lehenengo alea Juan Ramon Madariagaren “Orbanak” izeneko poema liburua dugu. Izen honekin poeta honen antologia eskaintzen zaio irakurleari. 1989.ean Imentzioaren pergamuak deitu zen lehenengo liburu hartan argitaratu ziren poema batzuetatik hasi eta liburu honetan lehenengoz ezagutzeko ematen diren poema argitaratu gabeekin bukatuta, idazleak orain arte burutu duen ibilbide poetikoaren berri izan dezake irakurleak.\nHasierako poemetan hizkuntzaren balio estetikoak nabarmentzen ziren, iparraldeko euskalkiak gogorazten dituen idazkera erabiliz. Joera estetizista hau, moteldu egin da denboraren poderioz, eta idazkera biluziago, estilizatuago eta gardenagoa erabiltzera jo du idazleak. Hotsaren estetikatik kontzeptuaren estetikara iragan dela esan daiteke. Edonola ere, aldaketa honek poetaren merezimenduak nabarmentzeko balio izan du, nire ustez. Madariagaren poesia munduan nolabaiteko ordena baliatzen duenaren poesia da, sentimenduen adierazpena baino areago, unibertsoa gizakien eskueran, neurrian jartzeko bidea. Antologia honetako hitzaurrean adierazten den ildotik, hitzaren laguntzaz poeta ordenaren bila dabil kaosean, eszeptismorik falta ez bada ere.


Campiongo ikasleak gara gu: zientzia | Fisika kuantikoa eta masa\nzientzia | Fisika kuantikoa eta masa\nIsaac Newton (Dalí)Argazkia: Felipe Gabaldon\nFisikan, errealitatean gertatzen diren gauzak ikertzen dira, eta ikerketa horietatik sortzen dira kontzeptuak, adibidez, masa kontzeptua. Historian zehar, fenomeno ezberdinak ikertuta, kontzeptu hori aldatzen joan da. Ikus ditzagun masa kontzeptuarekin erlazionatutako ideia zenbait, eta izan duten garapena.\nTamaina handiko gorputz bat mugitzeko indar handiagoa behar da tamaina txikiko bat mugitzeko baino. Zein da horren arrazoia? Gorputzek, mugimenduan egonda edo geldirik egonda, beren egoera hori aldatzen duen indar bat jasotzean, berez, indar horren aurkako erresistentzia erakusten dute. Adibidez, autobus batean goazenean, mugitzen hasten denean, gure gorputzak bultzada bat jasaten du atzera, eta autobusa galgatzen denean, berriz, aurrera. Gainera, gorputza zenbat eta handiagoa izan, orduan eta indar handiagoa ezarri behar zaio mugitzeko. Ezaugarri horri masa inertzial esaten zaio.\nGorputzak beti lurrerantz erortzen dira. Fenomeno horrek pisu du izena, eta horregatik esaten dugu gorputzak pisudunak direla. Newton lehenengoa izan zen esaten gorputzen pisu hori Lurraren grabitazio-erakarpenaren ondorio zela, eta Grabitazio Unibertsalaren Legea postulatu zuen. Gorputzen artean erakarpen indarrak sortzen dira, eta indar horiek gorputz horien masarekiko proportzionalak dira.\nArgazkia hemendik hartua.\nErakarpen indarrak sortzen dituen masa grabitazio masa da, eta Lurrak bere azalean dauden gauzak pisu deritzon indarraren bidez erakartzen ditu.\nMasa neurtu ahal izateko, kilogramo-masa unitatea aukeratu zen, eta honen bidezko konparaketak eginez grabitazio masaren neurketak egin ditzakegu.\nBI MASA KONTZEPTU HORIEK BERDINDUTA\nMasa inertziala eta grabitazio masa kontzeptuak ezberdinak izanik ere, fisikariek biak berdintzat jo zituzten, eta unitate berarekin neurtu zituzten. Eta horrela, masa kontzeptuak grabitazioren eta zinematikaren fenomenoak azaltzeko eta neurtzeko balio izan zuen. Teoria hauek formulatu zituen lehenengoa, Newton izan zen.\nMasaren kontzeptu horri eta Newtonen legeei esker, Mekanika Klasikoak ongi azaldu zituen bai planeten mugimendua grabitazio eremuan, eta baita gorputzen arteko topaketak eta interakzioak ere. Hau da, azken batean, bazirudien lege eta teoria hauekin guztiekin Unibertsoa bere osotasunean esplikatu zitekeela.\nMekanika Klasikoaren azalpen hauek, baina, oinarrian ideia hau zuten: materia partikula masadunez osatuta dagoela. Eta hori, geroago, zalantzan jarri zen.\nEinsteinek, ordura arteko ideia klasiko horietako batzuk, hankaz gora jarri zituen.\nBere Erlatibitatearen Teorian, denbora eta distantzia absolutuen ideia baztertu zuen (hau da, azaldu zuen denbora eta distantzia aldatu egiten direla ikuslearen arabera). Gainera, masa eta energiaren kontzeptuak ere aldatu zituen. Azaldu zuenez, masa ez da gorputzaren ezaugarri konstante bat, baizik eta abiadurarekin aldatzen dela. Zenbat eta abiadura handiagoa izan, orduan eta masa handiagoa izanen dugu, eta alderantziz. Abiadura oso motela baldin bada, aldaketa hori ez da oso nabarmena. Ezaguna da bere ekuazio ospetsuena:\nMEKANIKA KLASIKOAREN HUTSUNEAK ETA KUANTIKAREN ERANTZUNAK\nMekanika Klasikoaren azalpenek huts egiten zuten eskala atomikoan, atomoaren esparrua oso-oso txika delako. Sistema makroskopikoetan neurketak egiteko, metroa da unitate estandarra, eta oso unitate egokia da, baina atomoaren sistemetan erabiltzeko handiegia da, eta horregatik beste unitate bat erabiltzen da: Angstrom-a (Å). Ideia bat egiteko, komeni da jakitea metro batean 10.000 milioi Å sartzen direla.\nAtomoaren osagaiak (protoiak, neutroiak, elektroiak eta abar) aurkitu direnean, Mekanika Klasikoaren ereduak ez du balio izan beren portaera azaltzeko. Atomoaren osagaiek esperimentu batzuetan partikula moduan jokatzen zuten, eta beste batzuetan uhin gisa. Gainera mekanika klasikoaren ikuspegitik, objektuak beti toki zehatz batean daude lokalizatuta, baina atomoaren eskalan, hori ezin da egiaztatu. Atomoaren esparru horretan, zehaztugabetasuna araua da, eta partikula baten egoera probabilitate kontua da.\nArazo eta hutsune hauei erantzuteko, Mekanika Kuantikoa sortu zen. Mekanika Kuantikoaren arabera materiak, masaz gain, uhina ere badu. Horregatik jokatzen dute atomoaren osagaiek batzuetan partikula gisa eta beste batzuetan uhin gisa. Mekanika Kuantikoak egiten duena materia uhin gisa ikertzea da, Uhin Ekuazioaren bidez.\nPlanteamendu horretatik, Eredu Estandarra (MEFP, SM: Standard Model) sortu zen, ikerketa ildo horren garapena, alegia. Eredu horren arabera, atomoan hiru eremu daude: eremu elektromagnetikoa, eremu bortitza eta eremu ahula. Eredu Estandarrak azaltzen du oinarrizko partikulak hiru eremu horietan elkartzen direla atomoak eta molekulak osatzeko. Partikula horiek eremuarekin elkartrukea dute eta erlazio hori gauzatzeko, bosoi izeneko beste partikula mota bat elkartrukatzen dute. Eredua Estandarrak, baina, hutsune bat zuen; grabitazio eremua bere baitan sartzea falta zitzaion. Egia esan, atomoaren barruan grabitazioaren eragina gutxi nabaritzen da, baina grabitazio eremua materiaren ezaugarri garrantzitsu bat denez, nolabait sartu beharra zegoen. Arazo honi aterabidea emateko, Higgs Eremuaren Teoria proposatu zuten: espazio osoan zehar hedatzen den eremua da, eta beraz, atomoaren barruan ere eragiten du. Unibertsoa osatzen duten partikula subatomikoek eta Higgs Eremuak Higgs bosoiaren bidez elkarri eragiten diote, eta elkarreraginaren indarra zenbat eta handiagoa izan, orduan eta handiagoa da partikulen masa, eta beraz, baita beren grabitazio eremua ere. Horrela lortzen da Eredu Estandarrean grabitazio eremua sartzea.\n2012an, esperimentu batean, Higgs ereduaren hipotesia frogatu omen dute. Hori aurrerapausoa bada, inondik inora, baina teoria horri garapen handia falta zaio oraindik dena azaltzeko.\nEinsteinen arabera, grabitazio eremua masaren ondorio da, baina orain, Higgs eremuaren teoriaren arabera, alderantziz dela ematen du; masa dela grabitazio eremuaren ondorio, alegia.\nMasa kontzeptua aldatu egin da erabat.\nEgilea: Josu Abajo Bengoetxea, fisikaria.\nKultura Zientifikoa 1. Jaialdiaren baitako testua duzue honako.\nEgilea: Arturo Campion IKA ordua: 11:46\nEtiketak: ariketak, kultura zientifikoa


Webgune hau GIPUZKOAKO SAGARDOGILEEN ELKARTEAren (helbidea: NABARRA OÑATZ 7, behea, 20115, ASTIGARRAGA, ESPAINIA) titulartasunpekoa da, Gipuzkoako Lan eta Gizarte Segurantzako Lurralde Ordezkaritzan inskribatua, G20132650 IFK eta CIE zenbakia: 2446.\nWEBGUNERA SARTZEKO BALDINTZAK\nErabiltzaileak, webgune honetan sartze hutsagatik, bertara iristeko modua zeinahi dela, webgune honen erabilera arautuko duten honako baldintza hauek onartzen eta baimentzen ditu. Titularrak beretzat gordetzen du baldintza hauek edozein unetan aldatzeko edo moldatzeko eskubidea eta, bisita bakoitzean, momentu horretan argitaratuta dagoen baldintzen azkeneko eguneratzea egongo da indarrean. Erabiltzaileak honako baldintza hauek guztiak onartzen ez baditu, ezingo du ez webgune honetara ez bertako eduki eta/edo zerbitzuetara sartu eta, ondorioz, berehala irten beharko du bertatik. Halaber, honako baldintza hauek webgunearen jabeak bidal litzakeen komunikazio eta buletinei ere aplikatuko zaizkie; beraz, erabiltzaileak baldintza hauek onartu beharko ditu komunikazio eta buletin horietara sartzeko eta/edo horiek erabiltzeko.\nWebgune hau Sagardoa Routena da eta haren bidez eskainiko dira titularraren jarduerarekin lotutako edukiak eta zerbitzuak.\nWEBGUNEAREN ETA EDUKIEN ERABILERA BAIMENDUA\nERABILTZAILEAK, webgune honetara eta bertan ostatatutako zerbitzu eta edukietara sartu ahal izateko, adin nagusikoa izan beharko du eta horretarako gaitasun juridiko nahikoa eduki beharko du: erabiltzailea adingabea bada, bere legezko ordezkariaren aurretiko baimena beharko du eta, halakorik ez badu, webgunetik atera beharko du berehala. ERABILTZAILEAK baimena du webguneko edukietara sartzeko, betiere zuzenbidearen arabera erabiltzen baditu, baldintza hauen arabera eta, bereziki, indarrean dagoen legeriak ezartzen dituen eta honako baldintza zerrenda honetan dagokien atalean jasota dauden jabetza intelektualeko eta industrialeko eskubideak errespetatuz. Erabat debekatuta dago eduki horiek iruzurrezko edo legez kanpoko helburuetarako edo merkataritza helburuetarako erabiltzea titularraren esanbidezko eta idatzizko baimena jaso ez bada. Sagardoa Routek eskubidea du, edozein momentutan eta aldez aurretik jakinarazi behar izan gabe, baldintza hauek betetzen ez dituzten erabiltzaileei webgunera edo bertan eskaintzen diren edukietara sartzea galarazteko.\nSagardoa Routek ez du inolako bermerik ematen eskaintzen dituen eduki eta zerbitzuen zehaztasunari, edukiei, osotasunari, legezkotasunari, fidagarritasunari, eguneratzeari, egiazkotasunari, doitasunari, funtzionamenduari edo erabilgarritasunari buruz, eta horiekin lotutako edozein erantzukizun baztertzen du, bai eta horien erabilera okerrak sor litzakeen kalteen kasuan ere. Ondorioz, eskainitako edukiak informazio helburuetarako dira soilik, eta ez dute ezer ere bermatzen. Gorago adierazitakoa titularrarenak ez diren edo webgune honetan ostatatuak ez dauden estekei, edukiei eta iritziei ere aplikatuko zaie. Kasu horietan guztietan, erantzukizuna esteka, eduki edo iritzi horien egileena edo dagokien webguneen titularrena izango da.\nSagardoa Route enpresarenak izango dira webgune honetatik eratorritako jabetza intelektualeko eta industrialeko eskubide guztiak eta Agentziaren berariazko baimena jaso beharko da idatziz eskubide horiek baliatu eta erabili ahal izateko. Erreserbatutako eskubide horiek webgune honen bidez, edozein formatutan argitaratutako eta hedatutako edukiei eta webguneko kodeari, diseinuari eta nabigazio-egiturari aplikatuko zaizkie.\nPribatutasun politikara sartzeko, egin klik honako esteka honetan.\nOhar honen klausularen bat edo zatiren bat ez baliozkotzat joko balitz, horrek ez die abisu honen gainerako edukiei eragingo.\nWebgune hau Espainian soilik aplikagarria den araudiaren mende egongo da, eta haren eskumenaren mende egongo dira webgune hau erabiltzen duten erabiltzaile nazional nahiz atzerritarrak. Alderdiak Donostia-San Sebastián hiriko auzitegi eta epaitegien eskumenaren pean geratzea onartzen dute eta uko egiten diote dagokien foruari.


Umeentzako aisialdi egitasmo hezitzaile bat abian jartzeko proiektua aurkeztuko dute datorren astean Udalek, Irrien Lagunak Klubak eta Huhezi fakultateko Sorguneak ikertegiak\nPirritx, Porrotx eta Marimotots pailazoak kide dituen Irrien Lagunak klubaren ekimenez, Oarsoaldeko herrietan umeentzat aisia proiektu hezitzaile, euskaldun, herritar eta parte hartzaile bat abian jartzeko asmoa dago. Proiektuaren protagonista umeak izango dira, baina ez dira jasotzaile huts izango, egitarauaren beraren diseinuan ere hartuko baitute parte. Ez da umetara mugatzen den egitasmoa hala ere, gazte eta heldu, guraso, irakasle, umeen aisia talde, gazte mugimendu, herri ekimen, kultur, euskara, heziketa, kirol, natur talde, herriko eragile, herriko udal eta erakunde, eskolak, ikastolak, norbanako eta beste inplikatu nahi dira bertan.\nHain zuzen, herrigintza sarea indartzea, euskal komunitatea trinkotzea, kultura sustatzea, parte hartze eta berdintasun ereduak sozializatu eta praktikan jartzea, eta herria biziberritzea dira egitasmoaren oinarri eta helburuak.\nIrrien Lagunak Klubak eta Sorguneak ikertegiak, Errenteria, Lezo, Oiartzun eta Pasaiako Udalekin batera, taxutu duten egitasmoa datorren astean aurkeztuko dute herriz herri. Joxemari Agirretxe 'Porrotx' eta Sorguneak ikertegiko kideak izango dira egitasmoa aurkezten. Bilerak irekiak izango dira eta gaiaren inguruan interesa duen banako, eragile, talde, erakunde, ekimen eta elkartek har dezake parte.\nIrrien Lagunak Klubak orain hiru urte zabaldu zituen ateak umeei aisialdirako euskarazko produktuak eskaintzeko asmoz. Webgunearekin eta aldizkarirekin plazaratu zen. Geroztik, egitasmo gehiago jarri ditu abian, besteak beste, Zeraingo barnetegia eta urteroko Irrien Lagunen festa. Oarsoaldeko lau herritara ekarri nahi den egitasmo berri hau beste urrats bat da. Asmo berri honetan laguntzaile du Mondragon Unibertsitateko Sorguneak ikertegia. Ikertegi honen lan eremua euskal kultura ikertu eta berau biziberritzeko estrategiak bilatzea da.\nAsier Mujika, Oarsoaldea Garapen Agentziako lehendakariak adierazi duenez, ekimen hau aurrera eramateko, udalerri bakoitzean batzorde bat osatuko da eta Oarsoaldea Garapen Agentziaren funtzioa batzorde hauen koordinazioa gauzatzea izango da. Eskualde mailako beste batzorde bat ere eratuko dute.\nAurkezpen bilera irekiak:\nOiartzun: otsailaren 23an, Udaletxeko pleno aretoan, 17:30etan.\nErrenterian: otsailaren 27an, Xenpelar etxean, 18:30etan.\nPasaian: otsailaren 29an, San Pedroko Udal aretoan, 19:00etan.\nLezon: martxoaren 1ean, Kultura aretoan, 19:00etan.\nJoxemari Agirretxe 'Porrotx': “Denon arteko auzolan handi bat proposatzen dugu”\nZe helburu ditu Irrien Lagunak Oarsoaldean egitasmoak?\nPertsona eta elkarte asko daude balio, esperientzia eta jakintza ugari eta aberatsak dituztenak. Horiek guztiak ezagutu, bildu eta herriko eragileekin eta bizilagunekin partekatzea ederra litzateke. Osasuna, natura, zientzia, kultura, elkartasuna eta beste esparru askotan emateko asko duten lagunak, profesionalak izan ala ez, bizi dira gure eskualdean. Ezagutza hori ordea, norberaren baitan edo lanbidean geratzen da. Bizilagun eta elkarte asko, aldiz, prest egon daiteke prest bere esku duen aberastasun hori trasmititu eta partekatzeko. Asko dugu emateko eta jasotzeko. Denon arteko auzolan handi bat proposatzen dugu, urtean zehar hainbat ekintzen antolaketa baten bidez garatu daitekeena, euskaratik eta euskaraz.\nZergatik aukeratu duzue Oarsoaldea?\nBertako instituzio zein herri eragileak aktiboak direlako, interesa azaldu dutelako eta ongi antolatuta daudelako. Helburuak eta estrategiak amankomunean lantzen dituzte. Eskualde oso egokia da horrelako proiektu berritzaile bat martxan jartzeko.\nIkastetxeek, guraso elkarteek, aisialdi taldeek, kultura, kirola eta gizarte eragileek, baserritarrek, merkatariek, lantegiek, sendagileek, erizainek, basozainek, naturzaleek, zientzialariek, bertsolariek, kantariek, antzekilariek, sukaldariek, odol eta organu emaileen taldeek, gaztetxeak, euskara taldeak… edozein adinetakoak. Zerbait emateko eta jasotzeko duen edonork parte har lezake. Auzolana, alaitasuna, elkartasuna eta herriarekiko maitasuna ez daude krisian!


Bakardadea desio ez, baina sentitzen duten adineko pertsonak dekektatzeko ekintza plana - Albisteak - Zumarraga\nAdinekoak dira fenomeno horien ondorioak gehien pairatzen diren adin-taldea, eta lan eta ekoizpen eremutik kanpo ulertuta, gizarte-isolamenduan erortzeko arrisku handiena dutenak dira, askotan, oharkabean.\nHori dela-eta, Zumarragako Udaleko Gizarte Zerbitzu, Berdintasun eta Aniztasun arloak prebentzioan oinarritutako programa jartzen ari da abian, adinekoak bakarrik senti ez daitezen. Horretarako, herritarren, tokiko merkataritzaren, zaintza-arloko profesionalen eta gizarte-sarearen ikuspegitik arazo hori detektatzeko eta arintzeko sarea sortu nahi da.\n"Bakardadearen talaia" izenpean, proiektu hau Aradia Kooperatibaren laguntza teknikoarekin garatu da, nahi ez den bakardade-egoeran dauden adinekoen kopurua geroz eta handiagoa dela eta. Hala, martxoan "bakardadearen talaia" honetara igotzea proposatzen zaie herritarrei, tailer desberdinetan parte hartuz. Hauek dira tailerrak:\n- Auzoko tailerrak, Zumarragako bizilagunak adinekoen artean nahi ez den bakardadeari lotutako baliabideak eta beharrak identifikatzen laguntzeko. Tailer horiek 18:00etatik 20:00etara egingo dira, data eta leku hauetan:\nMartxoak 2: El Salvador Gizarte Etxean (Barrios Altos).\nMartxoak 3: Eitzako topalekuan.\nMartxoak 10: Etxeberriko Oleta tabernan.\nMartxoak 11: Zelai Ariztin.\n-Tailer sektorialak, nahi gabeko bakardade-egoerak arintzen lagun dezaketen neurriak abiarazteko eta proposamenak eraikitzeko tailerrak. Tailer horiek data, ordutegi eta leku hauetan egingo dira:\nMartxoak 17, 10:30etik 12:30era: Agente profesionalak. Beren lanbide-eremuan adinekoekin harremana duten pertsona guztiei zuzenduta dago. Zelai Arizti aretoan izango da.\nMartxoak 18, 13.30etik 15.00eraMerkataritza eta gizarte-ehuna. Zumarragako tokiko merkataritza sareari (tabernak, farmaziak, mertzeriak, ileapaindegiak, elikadura eta arropa dendak...) eta herrian dauden elkarte eta kolektiboei zuzenduta dago. Zelai Arizti kultur etxean egingo da.\nMartxoak 24, 16.00etik 18.00era: Adinekoak. Plana adineko pertsonei zuzenduta dagoela abiapuntutzat hartuta, edukiak haiekin kontrastatzea funtsezkoa dela ulertzen da. Horregatik, Gure Txoko Erretiratuen Etxean egingo den tailer hau proposatzen da.


33/01: Poliziaren teoria entzuten jarraitu dugu gaurko saioan | ETENGABE\n« 33/01: NBE-ko ordezkari bat egon da entzutegi nazionalean epaiketa jarraitzen\nOmenaldia egingo zaio Helena de Troyari igandean Algortako Portu Zaharrean »\n33/01: Poliziaren teoria entzuten jarraitu dugu gaurko saioan\nEpaiketaren gaurko saioan 19.242 eta 18.350 zenbakiko poliziek perito gisa deklaratu dute fiskalak egindako galderei erantzunez.\nPolizia hauek, lehenengo saioan esan zutenez, 25 urte daramate “Euskadi eta Askatasuna” gaiaren inguruko informazio lanetan Espainiako poliziaren “Unidad Central de Informacion” taldean eta poliziaren adituak dira gai honetan. Izan ere, beraiek dira 18/98 inguruko txostenak eta tesiak garatu eta idatzi dituztenak, gero Garzonek hitzez hitz jaso eta sumarioak eraikitzeko erabili zituenak. 33/01 sumarioan ere beraiek idatzi dituzte akusazioaren txostenak eta beraiek agertzen dira orain “peritu” neutral gisa ere. Sumarioaren instrukzioko atestatu, jarraipen eta araketetan parte hartu dutela ere esan zuten atzoko saioan, baina horrek ez du arazorik sortu, nahiz eta perfil horrekin ikuspegi juridikotik “peritu” gisa jokatzerik ez daukaten, eta izatekotan lekuko gisa aurkeztu beharko lituzkete akusazioak, ezertan aurkeztekotan. Baina hemen, Espainiako Auzitegi Nazionalean, epaiketa politiko baten aurrean gaude, tribunal politiko baten baitan.\nAtzoko saioan bezala gaur ere 19.242 agenteak erantzun ditu fiskalaren galderak; 18.350 agenteak, bere ondoan jesarrita, dossierrak bilatzen lagundu besterik ez du egin.\nAdierazpenak modu argi eta zehatzean egiten ditu. Ezker abertzaleak erabiltzen dituen terminoak eta ikuspegietatik garatzen du diskurtsoa, horrela neutraltasun irudia ematen duelarik, baina gaurko saioan une askotan agerian gelditu da bere partzialtasuna, epaileak berak behin eta berriro esandakoak zehaztu eta kontradizioak zuzentzeko eskatu dioenean.\nFiskalaren galderei erantzunez, gaurko saioan, bere teoriak oinarritzen saiatu da: ETAk zuzenean AAB kudeatzen duela, ETA = Ekin = AAB dela, AABko arduraduna izateko Ekinekoa izan behar dela, ETA>AABk presoen kolektiboa kontrolatzen duela, AABren abokatuak horretan ari direla…\nArgumentazioa, baina, zuloz beterik agertzen da: dokumentu baten egilea identifikatzeko esan du zalantzarik gabe Julen Larrinaga zela bera kaligrafoa izan ez arren testuaren idazkera haren antzekoa zelako; kale borrokaz akusatutako batek AABren arduradun bat inputatu zuela inkomunikazioan egindako deklarazioan kale borrokaren koordinadore modura, AABko kide hori gero epaitu eta absolbitu zutela esan gabe; ETA = Ekin = AAB teorian kontzeptuak behin eta berriro nahastu ditu, egiturak, helburuak, harremanak, kontrola, zuzendaritza, gutunak, iritziak… dokumentu nahas-borras batean; Euskaltzaindia eta Esait aipatu ditu ETAk nazio eraikuntzan kudeatutako erakundeen artean; Alde Hemendik dinamikan epaileak eta epaitegiak kanporatzea sartu ditu; ETAko kide bat beti ETAko kidea izaten jarraitzen duela, ez atxilotu, ez espetxe zigorra bukatuta, ez atzerrira alde eginda ez dela ETAko kide izateari uzten…\nIkustekoa izan da, adibide bat aipatzeko, “perituak” AABren Bilboko egoitzako ordenagailu batean dokumentu bat topatu zutela hasieran eta amaieran “Irakurri eta erre” esaera zuena. Bere arabera hori ETAren dokumentua zen, ETAk edota legez kanpo dagoen erakunde batek soilik jar dezakeelako holakorik testu batean, beraz, bere esanetan, horrek esan nahi zuela ETAko batek idatzi zuela testu hori ordenagailu horretan ETAri bidaltzeko Zutabe barne aldizkarian argitaratzeko. Epaileak hori argitzeko eskatu dio: ETAko kide batek AABren egoitzan testu bat idatzi eta gero ETAri bidali “Irakurri eta erre” ipinita aldizkari batean argitaratu dezan?? Perituak, orduan, ETAko kide legalak ere badirela “argitu” du.\nEpaileak berak hainbat kasutan kontradikzioak zuzentzeko eskatu dio, esate baterako, ikuspegi orokorrean ETA = Ekin = AAB teoriaz AABko guztiak ETAkoak liratekeen galdetuta batzuk bakarrik erantzun du. Horren arabera, ETA = Ekin teoria onartuta orain epailea AABn diharduten Ekineko kideak zeintzuk diren identifikatu beharko lirateke, baina fiskalak-perituak badirudi akusazioak indibidualizatu beharrean nahiago dutela esatea AABren arduraduna izateko Ekinekoa izan behar duzula, akusatuak AABren arduradunak dira, batzuei gainera Ekineko dokumentazioa okupatu zaie, beraz… Dena dela, fiskalak beste 40 dokumentu aztertzea eskatu behar duela adierazi du saioa amaitu denean, eta asteleheneko saioan ikusiko dugu nondik jotzen duen.\nGaurko saioa eguerdiko 14:00etan amaitu da. Astelehenean, maiatzak 19, berriro 19.242 eta 18.350 poliziek deklaratuko dute peritu gisa, asteartean T.58856-D eta B-18270-H guardia zibilek deklaratuko dute peritu gisa, eta asteazkenean instrukzioan egindako telefono interbentzioak entzuten hasiko dira.\nMaiatzaren 26 eta 27an telefono entzuketekin jarraituko da; maiatzaren 28an dokumentalak eta konklusioak hasiko dira, eta ekainaren 2, 3 eta 4an hauek jarraitu eta egun honetan amaituko da epaiketa.\n> gara.net: Etxerat: «Nos están haciendo sufrir de la manera más cruel\n> berria.info: Inkomunikazio aldia amaitzeko eskatu du NBEko kontalari bereziak\nThis entry was posted on 2008/05/14, 11:19 and is filed under 33/01, Epaiketak. You can follow any responses to this entry through RSS 2.0. You can leave a response, or trackback from your own site.


Aitak berdintasunean | Gizonduz\nHasiera » Aitak berdintasunean\nArgitaratuta 19 martxoa 2015 Aitak berdintasunean |\n#Aitak+ kanpaina Emakundek bultzatu du, Gizonduz ekimenaren barruan, ardurak erdibanatzen dituen gurasotza paretsua bultzatzen lagundu nahian; sinetsita gaudelako gizarte hobea lortuko dugula gurasoek seme-alabak hazteak dakartzan lanak eta onurak berdintsu banatu eta betetzen badituzte. Gero eta gizon gehiago hasi dira era horretako guraso izaten, eta horiek nola jokatzen duten agertu nahi dugu, jendaurrean jarri, beste gizon batzuek ere hortik eredu har dezaten. Horrez gain, gurasoek kontu hauei buruz hitz egiteko solasgunea sortu nahi dugu, beren esperientzien eta kezken berri emateko elkarri.\nJustifikazioa eta helburuak:\nFamilia, eskola, komunikabide eta abarretan guraso izateko era desberdina erakusten zaigu gizonei eta emakumeei, ez zaizkigu zeregin eta inplikazio berdinak ematen batzuei eta besteei. Gizartean gizon edo emakume izateko jarri dizkigun rol eta estereotipo horiexek dira, hain justu, gaur egungo gizarte sexista honen euskarri eta, hala, gizonek oraindik ere botere ekonomiko eta politiko handiagoa daukate, eta emakumeentzat geratzen da etxeko lanen nahiz jendea zaintzearen ardura.\nEuskadin, etxetik kanpo ere lan egiten duten emakumeek askoz denbora gehiago pasatzen duten umeak nahiz premia handikoak zaintzen gizonezkoek baino. Etxetik kanpo lan egiten duten emakumeek egunean 4.9 ordu egiten dituzte 15 urtetik beherako seme-alabak zaintzen; gizonezkoek, berriz, 3.1 ordu egunean. Premia handiko jendea zaintzen ere bada desberdintasunik, gizonek egunean 1,5 ordu egiten dute norbait zaintzen eta emakumeek 2,3 ordu.\nHurkoak zaintzea oso pozgarria izan badaiteke ere, lantegi hori oso gaizki partituta dago eta gizonezkoek ez dute hainbeste ardura hartzen, eta azkenean emakumeentzat norbait zaindu beharra oztopo bihurtzen da bai lanean aurrea egiteko, bai eremu publikoan jarduteko, bai bere aisia eta osasuna behar bezala lantzeko eta abar. Alegia, lan-eskubideak nahiz babes soziala murriztu egiten dizkie egoera honek emakumeei.\nMartxoak 19, “Aitaren egun” tradizionala, aitzakia ezin hobea da egoera hau aldatu nahi eta horretan ahalegintzen ari diren gizonak gogoetan jarduteko. Amaren pareko aita izatea, ardura berdina izatea, ez da behin zerbait eginda bere kasa etortzen; ez: bizitzeko filosofia berria hartu behar da, eta egunero horretan ahalegindu. Guraso izateko era asko daude: biologikoki, adopzioz edo harreraz, aita edo ama bakarra izanez, sexu bereko bereko bikotea edukiz… Baina aita parekoa izaten ikasteko bidea beti bera da:\nEtxeko lanak eta umeen zaintza banatu behar dira.\nBesteak eta norbera zaindu behar da, eta ingurukoei ere besteak zaintzen erakutsi behar zaie.\nNorberaren ekintzen bidez seme-alabei erakutsi behar zaie ez dagoela “mutilen konturik” edo “nesken konturik”; eta batzuei zein besteei jokabide eta gizalege berdina erakutsi behar zaie, neska edo mutil diren albora lagata, pertsona aske eta autonomo izan daitezen bai arlo publikoan bai pribatuan.\nHartu beharreko baimen, eszedentzia edo jardun-murrizketak hartu behar dira umeak zaintzeko.\nInposizioa baztertu behar da, eta horren ordez hizketaren bidez konpondu behar dira arazoak, negoziatuz, eta sentipenak eta zalantzak besteari erakutsiz.\nGizarte justua eta generozko bereizkeriarik gabekoa eraikitzeko, aita izateko eredu tradizionala aldatu behar dugu. Oraindik ere nagusi da gure gizartean, baina gizon batzuk dagoeneko hasita daude, urratsez urrats, bide berria urratzen, hurrengoen eredu.\nAnimatu, parte hartu #Aitak+ kanpainan eta eman zure berri.\nGizonduz ekimenaren blog berria\nArgitaratuta 18 apirila 2013 Aitak berdintasunean, Erakundeen ekimenak, Gizonak eta berdintasuna, Gizonen taldeak, Indarkeria matxista, Orokorra |\nGaurtik aurrera hau izango da Gizonduz ekimenaren blog berria eta eguneratuta. Espero dugu zeuen gustokoa izatea.\nGizonduz terminoaren bitartez ideia hau transmititu nahi da: berdintasunak pertsona hobeagoak egiten gaitu; izan ere, emakumeen eta gizonen gaitasunen erabateko garapena ahalbidetu eta haien bizitza horizontea handitzen du.\nZERGATIK JARRI DUGU ABIAN GIZONDUZ?\nEmakumeen eta gizonen arteko desberdintasunek dirautelako.\nGizonek gutxi parte hartzen dutelako etxeko lanean eta berdintasunaren aldeko ekintzetan.\nGizonen inplikaziorik gabe berdintasuna posible ez delako.\nBerdintasuna lortzeak pertsona guztiekin zerikusia duelako, gizonekin zein emakumeekin, eta denei onurak ekar diezazkiekelako.\nBerdintasuna beharrizan estrategikoa da herrien giza garapenerako eta haien garapen sozial eta ekonomikorako.\nBadaudelako, gainera, aldeko baldintzak.\nZERTAN DATZA GIZONDUZ?\nSentikortzearen, prestakuntzaren eta etxeko lanetan erantzukidetasuna lortzearen eremuan neurri multzoa osatzen duen ekimena da Gizonduz. Gizonek emakumeen eta gizonen arteko berdintasunari dagokionez parte-hartze eta inplikazio handiagoa izan dezaten, eta aipatutako helburua lortzeko efektu biderkatzailea izango duen nahikoa masa kritikoa sortzeko. Aipatutako helburuak eta neurriak ondorengo bi ideietan oinarrituta: batetik, sentikortasuna eta trebakuntza pentsamoldea eta portaera aldatzeko giltza direla, eta, bestetik, gizonek sexuen arteko berdintasunaren aldeko kontzientziazioa eta konpromisoa handitzeko berariazko neurriak proposatzeak portaera-eredu soziokulturalen aldaketaren esparruan aurrerapauso handiagoa ematea erraztuko duela. Aldaketa ezinbestekoa da emakumeen egiturazko berdintasun ezeko egoeraren prozesuak edo faktoreak zuzentzeko, eta gizaki gisa garatzeko dauzkaten aukerak indartzeko (bai emakumeenak, bai gizonenak).\nEkimena 2007ko azaroan abian jarri zen eta hura aurrera eramateko berdintasunaren eta maskulinotasunen alorrean adituak diren eta gizonekin berdintasunaren aldeko lanean esperientzia duten pertsonen laguntza bilatu da.


Hezkuntza eta enpresa sorkuntza - - Goiena.eus\nHezkuntza eta enpresa sorkuntza\nIgor Oiarbide 2016-05-15 00:00\nHezkuntza sistematik enpresa sorkuntza bultzatzea ezinbestekoa da lanpostuak hobetzeko eta aberastasuna sortzeko.\nEuropa ez dago errealitate honetatik at. Badaude Danimarka eta Suedia bezalako herrialdeak, luze eta zabal, bere hezkuntza curriculumean txertatu dutenak. Beste batzuk, Espainia barne, oraindik oinutsik daude gai honetan.\nUsadiozko hezkuntza, oro har, informazioaren transmisioan oinarritu da. Memorizazio ahalmena garatu behar den zerbait da, baina informazioa gero eta eskuragarriago dago Interneten. Hori dela eta, hezkuntza hartzen ari den norabidea teknologia erabiltzeko trebetasuna hobetzea eta honela baliabideak era autonomoan bilatzea da.\nHau nahikoa al da? Egia esan, ez. Sormena eta enpresa-sorkuntza sustatzeko, ikaslea kontzeptu horiekin ohitu behar da, beraiekiko erakarpena sortu. Sormenaren sustapenak modu bereizgarrian pentsatzen laguntzen du, aldiz, berrikuntzaren sustapenak ideia horiek praktikan jartzeko aukera eman behar du.\nProiektu zehatzak alde batera utzita, iraunkortasun, erantzukizun, ideiak komunikatzeko gaitasuna, e.a. bezalako aspektuak arruntak dira enpresa sorkuntzan. Horregatik horiek azpimarratu eta adin goiztiarretan enpresa-errealitatearekin lotzea funtsezkoa da gazteek trebetasun/jarrera gehiago izan ditzaten euren proiektuak martxan jartzeari begira. Niri neroni ilusioa egiten dit pentsatzeak hezkuntzako arlo guztietan gai honen inplementazio azkar batean eta apurka-apurka gizartean eta ekonomian izango duen talkan.


Amnistiari aho batez ezetz | Mundua | Berria\nAmnistiari aho batez ezetz\nIpar Irlandako Parlamentuak baztertu egin du gatazka garaiko auziak preskribatzeko proposamena\nUVF talde paramilitar unionistaren mural bat, Belfasten. PAUL MCERLANE / EFE Tamaina handiagoan ikusi\nIpar Irlandako gatazka garaiko krimenak preskribatzearen kontrako jarrera argia agertu dute Stormonteko parlamentuan ordezkaritza duten alderdi politiko guztiek. Ipar Irlandako Parlamentuak aho batez bozkatu zuen, atzo, preskripzio horri bide emateko Erresuma Batuko Gobernuak iragarria zuen egitasmoaren kontra. Kritika bertsuak egin zituzten guztiek, baita gatazka horretan etsai izan ziren sektore politikoek ere. Salatu zuten giza eskubideen urraketen erantzuleek amnistia jasoko luketela «de facto», eta biktimei «justizia» eskuratzeko bide oro itxiko litzaiekeela. Bake prozesuak aurrera egin dezan, biktimak «erdigunean» jartzea ezinbestekoa dela adierazi zuten.\nLondresek joan den astean aurreratu zuen berria: Brandon Lewis Estatu idazkariak esan zuen 1970eko hamarkadatik Ostiral Santuko Akordiora artean izandako hilketen eta bestelako eskubide urraketen preskripzioa proposatuko zutela, eta Boris Johnson lehen ministroak adierazi zuen neurriak iragana atzean uzteko balioko zuela. Onartuko balitz, armadako soldaduei eta IRA Irlandako Armada Errepublikanoko kide izandakoei eragingo lieke.\nHaserrea eta kezka piztu zuen iragarpenak. Egitasmoaren kontra agertu ziren Erresuma Batuko oposizioko alderdiak eta Ipar Irlandako guztiak. Kritiko mintzatu zen Irlandako Errepublikako Gobernua ere. Indarkeria politikoaren biktima talde bat Downing Streetera joatekoa da hurrengo egunetan, Johnsonen gobernuari neurriaren kontrako eskutitz bat helaraztera.\n«Ez litzateke onargarria izango munduko beste edozein demokrazia modernotan». Nichola Mallon Ipar Irlandako Azpiegitura ministro eta SDLP Alderdi Sozialdemokrata Laboristako parlamentariak Londresen proposamena «desatsegina» dela salatu zuen atzo, parlamentuko eztabaidan. «Biktimak eta haien senideak bizi osorako sufrimendura zigortuko lituzke, itxaropena, egia eta justizia ukatuta». Haren ustez, biktimak «errealistak» dira. Badakite inork ezin diela ziurtatu justizia lortuko dutela, «baina zuzen daude: inork horretarako aukera ukatzea ez da onargarria».\nBestalde, Londresi egotzi dio proposamena inolako akordiorik bilatu gabe iragarri izana. «Aldebakarreko mugimendua izan da». Alderdi Kontserbadoreak sortu duen «arazo» bati emandako «erantzuna» da, Mallonen iritziz. «[Armadako] Beteranoen errenkada amaigabe bat epaitzen ari direla dioen mito faltsua sortu dute».\n2005ean gauza bera gertatu zela nabarmendu zuen SDLPko parlamentariak. «Biktimek amnistia baztertu zuten orduan». Mallonen ustez, Londresen urratsa gainerakoentzako «dei bat» izan behar da, erreakzionatu eta biktimak «erdigunean» jartzeko.\n«Milaka herritar traizionatuta eta baztertuta» sentitu dira Erresuma Batuko Gobernuaren egitasmoarekin, Mervyn Storey DUP Alderdi Demokratiko Unionistako parlamentariaren esanetan. Haren iritziz, eztabaidaezina da denborak aurrera egin ahala auzipetzeek geroz eta zailtasun handiagoak dituztela; «baina erantzuna ez da biktimei legezko bideak ixtea». Hainbat kasuren gaineko ikerketekin jarraitzea «oraindik posiblea» dela ziurtatu du, eta «moralki gaitzesgarria» iruditu zaio Londresen jokabidea.\nMichelle O'Neill Ipar Irlandako lehen ministrorde eta Sinn Feineko parlamentariaren iritziz, «Londresek prestutasun handiagoa du legezko sisteman kaosa eragiteko, bere gerra zikinaren ondorioei aurre egiteko baino». Erresuma Batuko Gobernuaren proposamena «aukera» gisa interpretatu du, Johnsoni «erantzun bateratu bat emateko»: estatu indarren amnistia eta legezko prozesuen esku hartzea ez dira onargarriak.\nDublinen jarri du arreta Doug Beattie Ulsterreko Alderdi Unionistako buruak. Irlandako Errepublikan jatorria izan zuten erasoetako biktimei inolako laguntzarik ez ematea leporatu dio hango gobernuari. «Ez dira ezer ere ikertzen ari».\nGainerako indarrek egin bezala, biktimen «samina» eta «bazterketa» nabarmendu ditu Aliantzako buru Naomi Longek ere. Horrez gain, ohartarazi du Londresen planak eskubide urraketen egileak bultzatuko lituzkeela egindakoez «libre hitz egitera», jakingo zutelako ez zituztela epaituko inoiz ere. Diskurtso horiek «eragindako minaren inguruan eraikirako mitologia» areagotuko luke, haren ustez.\nAlderdi Berdeak, Jendea Irabazien Aurretik alderdiak eta Claire Sugden unionista independenteak ere kritikatu egin dute eskubide urraketen zigorgabetasunari bide ematea.\nOstiral Santuko Akordioaren aurretik Ipar Irlandako gatazkarekin «zerikusia duten istiluak» preskribatzeko neurriaz gain, beste bi proposamen iragarri zituen Londresek: «egia jakiteko» batzorde bat eta «ahozko historiari» buruzko «ekinbide bat».\nEgitasmoak kontuan hartuko lukeen denbora tartean, 3.500 lagun inguru hil zituzten Ipar Irlandan. Hango Polizia 1.200 kasu aztertzen ari da, Londresen esanetan. Johnsonen gobernuaren plana ez da lege bihurtuko 2022ko uda baino lehen, eta, beraz, ikerketek aurrera jarraituko dute urtebetez.\nHerritarren %7k hartu dute parte Mexikoko galdeketan\nParte hartu duten herritarren gehiengoak baiezkoa eman du. Loteslea izateko herritarren %40k eman behar zuten boza. Egiaren batzordea sortuko dutela iragarri du Morena alderdiko buruak.


B plana klimaren politikan | Iritzia | Berria\nB plana klimaren politikan\nAlberto Ansuategi. Elisa Sainz de Murieta. Joana Setzer - Ikerlariak\nOrain dela 50 urte, Suediako Gobernuak Nazio Batuen Ekonomia eta Gizarte Kontseiluari «Giza Inguruneko Arazoei» buruzko nazioarteko konferentzia baten deialdia egin zezan eskatu zion. Lau urte geroago, 1972ko ekainaren 5etik 16ra, Stockholmen egin zen, Nazio Batuen babespean, ingurumen arazoei buruzko lehenengo konferentzia nagusia. Haren helburu nagusia ingurumenaren babesa eta hobekuntzaren inguruko ikuspegi bateratua lantzea izan zen. Urte hartan bertan, Nazio Batuen Batzar Nagusian bi erabaki garrantzitsu adostu ziren, Nazio Batuen Ingurumen Programa (NBIP) sortzea eta ekainaren 5a Ingurumenaren Munduko Eguna izendatzea. Lehenbiziko aldiz 1974an ospatu zenetik, Ingurumenaren Munduko Egunak lagundu egin du ingurumen kontzientzia sortzen, eta baita planetako biztanleok ditugun ingurumenaren inguruko kezkei erantzuteko presio politikoa sortzen ere.\nHala eta guztiz ere, herritarron ingurumenarekiko kezka eta, horren ondorioz, gobernuek eman dituzten erantzunak gorabehera handiak izan ditu azken bost hamarkada hauetan. Lehen, 70 eta 80ko hamarkadatan, lehengaien erabilera eraginkorrago baten premia piztu zen, baita naturguneak babestearen eta hirietako airearen eta ibaietako uraren kutsadura kontrolatzearen kontzientziazioa ere. Herrialde garatuenetako gobernuen erantzuna hauxe izan zen, ingurumena arautuko zuten aurreneko legeak abian jartzea eta beren aplikazioa kudeatzeaz arduratuko ziren ministerioak eta agentziak sortzea.\n«Ingurumenari eta Garapenari buruzko Rioko Deklarazioa» delakoak markatu zuen 90eko hamarkada. Orduan ere egiaztatu zen ingurumenaren arloan XXI. mendeko erronkak ez zirela tokiko edo gertuko ingurumen-arazo haiei lotutakoak, nazio oparoenetako gobernuak abian jartzen hasiak ziren politika konbentzionalekin konpondu ohi litezkenak, beste arazo konplexuago batzuk baizik, horien artean: klima-aldaketa eta biodibertsitatearn galera, muga nazionalak gainditzen zituzten inpaktuak sorrarazi eta datozen belaunaldien bizi-kalitatea baldintzatzen zutenak. NBIPk eta Meteorologiaren Mundu Erakundeak 1988an Klima-aldaketari buruzko Gobernuarteko Taldea (IPCC siglaz ezaguna) ezarri zuen berotze globalaren eragileak eta ondorioak aztertzeko ahaleginetan bat egiteko helburuz. Bitartean, klimaren inguruko nazioarteko ituna negoziatzen ziharduten gobernuek, baina sinatzaileen konpromisoak betearazteko mekanismorik gabe, asmoen adierazpen soil bihurtzeko arriskua zegoen.\nNazioarteko komunitatearen ahalegina ez zen ezerezean geratu eta XXI. mendearen hasieran berretsi eta indarrean sartu zen Kiotoko Protokoloa: akordioan 38 herrialde industrializatuk (horien artean zoritxarrez ez zeuden AEBak) negutegi efektuko gasak 1990eko mailekiko % 5 murrizteko konpromisoa hartu zuten, 2008-2012 aldirako. Badira Kiotoko Protokoloa arrakasta bat izan zela diotenak, konpromiso hura hartu zuten herrialdeetatik bederatzik bakarrik urratu zutelako akordioa eta mundu mailan klima-aldaketari buruzko lege eta politika nazionalen kopuruak gora egin zuelako, 60 izatetik 1997an ia 1.400 izatera 2017an. Egia da Kiotoko Protokoloak huts egin zuela bere azken helburuan, karbono-isuriak gutxitzeko behar adina esfortzu egitea lortzeko garaian. Horregatik, hain zuzen, nazioarteko komunitateak klimaren gobernantza hurbilketa zeharo kontrakoa hartu du azken hamarkada honetan. Kiotoko Protokoloan ezartzen ziren «goitik-beherako» arintze konpromisoak inposatzetik ?nahikoa ez direnak, bestalde? klima egonkortzeko helburu orokor bat ezartzera igaro gara. Lausoa bada ere, asmo handiko helburua dugu 2015ean Parisen estatuek adostutakoa: industriaurreko aldiarekin alderatuta, batez besteko tenperaturaren igoera bi gradu baino askoz beherago mantentzea, alegia. Helburu honi erantzuteko herrialdeek euren ekintzak «behetik gora» proposatu dituzte eta egonkortze helburua konpromiso horien baturaz lortzean datza Pariseko Akordioa. Zalantzarik ez dago urriak direla orain arte adierazitako konpromisoak lehen aipatutako egonkortze helburu hori lortzeko. Dena den, Parisko Akordioaren arrakasta bost urtez behin burutuko den konpromisoen berrikusketaren araberakoa izango da, baldin eta ituna sinatu zuten 195 herrialdeen anbizioak gora egiten badu.\nEzin dugu jakin bost urtez behingo erronden mekanismoa behar adina izango ote den herrialde sinatzaileen anbizioa pizteko. Hala eta guztiz ere, Pariseko Akordioa baztertzeko Trumpek hartutako erabakiaren aurrean izan diren erreakzioak gertakari handi baten adierazgarri dira: baliteke klimaren gobernantzarako XX. mendean sortutako erakundeak benetan ez izatea karbono-maila baxuko ekonomia baterako trantsizioa zuzenduko dutenak. Pariseko Akordioak argi eta garbi aipatzen du erakunde ez-estatalek (hiriek, eskualdeek, enpresa handiek...) bete dezaketen zeregina klima politikan. Izan ere, Etxe Zuriaren erabakiaren aurrean, erreakzioa hauxe izan da: AEBetako hainbat estatuk eta hiri nagusik beren desadostasuna adierazi dute Akordioa baztertzeko erabakiaren aurrean, eta plan gehiago iragarri dituzte negutegi efektuko gasen isuriak murrizteko. Gainera, AEBetan egoitza edo ordezkaritzak dituzten hamasei enpresa handik, AEBek Pariseko Akordioan jarraitzea eskatu dute. Azken urteetan, klima legegintza eta enpresen jarreran eragina izateko klima-auziak sortzen eta ugaritzen ikusi ditugu, krisi klimatikoaren ekimen-faltari aurre egiteko beste ildo berri bilakatuz. Ehunka auzi dago mundu osoan zehar, gobernu eta erregai fosilen enpresen kontrakoak. Hala, Arnold Schwarzeneggerrek, Jeffrey Sachs ekonomialariak eta James Hansen zientzialariak iragarri dute tabakoaren industriari lotutako argumentu berak erabiliz petrolioaren industria auzitara eramateko asmoa, kutsadurak eragindako milioika pertsonen heriotzaren erantzule bezala. Europan, esaterako, Erresuma Batuko gobernua bere aurreneko auzi handiari egiten ari zaio aurre; hamabi hiritarrek demanda aurkeztu dute, auzia aurrera eramateko «B Plana» deritzon taldearen bitartez. Prozesu hau esanguratsua da, Gobernuko aholkulari zientifiko nagusi izandako Sir David Kingek babestutako taldea dela kontuan izanik. Ez dakigu zein izango den klimaren inguruko auzien etorkizuna, klimaren gobernantzan eremu sortu berria baita, eta kasu horietako asko sub judice edo epaileak erabakitzeko daude. Halere, auzien «zirimiria» ezetsita ere, hedabideetako oihartzuna kontutan hartuta, Parisko helburuak betetzeko lagungarri izan daiteke.


Windows NT - Wikipedia, entziklopedia askea.\nWindows NT (New Technology) Microsoften sistema eragileen familia bat da. Lehenengo bertsioa 1993ko uztailean plazaratu zen. Plataforma-anitza, erabiltzaile-anitza, ataza-anitza, prozesadore-anitza eta prozesaketa-anitza da, eta Unicode kodea onartzen du. NTk segurtasun ezaugarriak eta Netware, TCP-IP, NetBEUI komunikazio protokoloak ditu.\nWindows NT familiako lehen sistema eragilea Windows NT 3.1 izan zen, lan-estazioetarako eta zerbitzarietarako ekoitzia; eta orain arte plazaratu diren azken biak Windows 10 (2015eko uztailean) eta Windows Server 2016 (2016ko irailean) dira. NT izan zen huts-hutsik 32 bitekoa zen Windowsen lehenengo bertsioa; egun, 32 biteko eta 64 biteko bertsioak ditu Windows NT familiak. NT familia sortu aurreko Windows bertsioak, kontsumitzaileentzat pentsatuak, 16 eta 32 biteko hibridoak ziren.\n(Ingelesez) Microsoften webgunea\nBNF: 12341116p (data)\nMicrosoft Windows saila\nWindows 95 (Garapena)\nOrriaren azken aldaketa: 14 abendua 2019, 22:28.


Bere folkloreaz lotsatzen den herria • ZUZEU\nAEBetako folk jaialdi garrantzitsu batek euskal kultura izango du aurten ardatz. Egitaraua ikusita, dantzan.eus atarian salaketa egin du Oier Araolaza dantzariak: “Bere folkloreaz lotsatzen den herria izango da aurten Smithsonian Folklife jaialdian”.\nDatorren ekainaren 29an hasiko da Washingtonen Smithsonian Folklife Festival, aurtengoan euskal kultura ardatz izango duen jaialdi handia. Bi astez munduko ondare kultural biziak erakusten ditu Smithsonian jaialdiak, hain zuzen ere Etxe Zuriaren aurrean duen egoitzan eta inguruko kaleetan.\nEuskal Kultura izango du ardatz aurtengo jaialdiak eta euskal dantzaren inguruko hainbat ekitaldi ikus daitezke egitarauan.\nJaialdian antoaltzaileek eskatutakoa bermatuko dutenak diasporako dantza taldeak izango dira. AEBko mendebaldeko sei dantza talde joango dira, nork bere bidaia, egonaldia eta parte hartzea beraien poltsikotik ordainduta. Euskal-amerikar dantzariak gogotsu daude beraien hiriburuan dantzatzeko, baina euskal agintariek ez dituzte lagundu, beraien gain utzi dute euskal dantza tradizionala erakusteko ardura, hegazkin eta hotelak ordaintzeko laguntzarik eman gabe. Euskal Herritik, ordea, ez dute antolatzaileek eskatutakoa, euskal folklorea, eramango.\nHungariak 2013an izan zuen aukera bere kultura Smithsonian jaialdian ezagutzera emateko. Erantzuna oso argi izan zuten: “Hungariako tradiziozko dantzak gure nazio identitatearen ikur oso garrantzitsua dira“. Hungariako tradiziozko dantzak modurik zintzo eta ederrenean eskaintzeko talde bikaina antolatu zuten eta Washingtonen Hungariar folklorearen erakustaldi gogoangarria eskaini zuten.\nBizkaiko, Arabako eta Gipuzkoako Diputazioen artean antolatu dute euskal espedizioa, eta badirudi euskal folklorearekin lotsatu egiten direla euskal agintariak. Konplexu horiek nabarmen antzeman daitezke egitaraua irakurrita. Euskal kultur edukiak “Innovation“, “modern” eta oro har euskal folkloreak eragiten dien lotsa disimulatzeko modernokeriez estalita ageri dira. Euskal parte hartzearen lemak berak adierazten du konplexua: Folklore jaialdia da, baina “Innovation by culture” izendatu dute euskal kulturaren erakustaldia.\nEuskal kulturaz lotsatzen diren gure agintari akonplejatuaren argazkia ederki erakusten du programak: bertsolaritza ez da bertsolaritza, “Modern bertsolaritza” edo “Improvising Basque Poetry” baizik, sukaldaritza “Innnovative Gastronomy” da, Herri Kirolei buruz hitz-egiteko “Innovative Technologies in Sport” jartzen zaio izenburua ekitaldiari… Euskal dantzaren inguruko mintzaldiak ere izango dira —ez dakigu nortzuk parte hartuko duten bertan—, eta ekitaldi horien izenburuak oso adierazgarriak dira: “Contemporary & Traditional Dance” egun batean, “New Paths in Basque Dance” beste batean…\nAurten euskal kultura izango du ardatz nagusia jaialdiak, baina beste kultura batzuk ere erakutsiko dira bertan, eta adibidez Japoniako eta Ipar-Amerikako kultura ondareek ere tokia izango dute. Hor antzematen dira oraindik nabarmenago euskal agintarien konplexuak. Japoniarrek ez daukate inori demostratu beharrik XXI. mendeko herria direla eta ez dabiltza innovation, modern eta horrelakoak aldarrikatzen. Japoniako kultura tradizionala eskatzen badiete horixe ematen diete, adibidez, “Japanese Buddhist Festival Traditions” izeneko ekitaldia eskainiko dute. Amerikarrak ere berdin, Oaxacako indigenen dantzak edo Kumeyaay indiarren kantu eta erritoak erakutsiko dituzte, smartphonea erabiltzen badakitela frogatzen ibili beharrik gabe, inork ez baitu horretaz zalantzarik.\nAEB, dantza, dantza.eus, folklorea, Oier Araolaza, salaketa, Smithsonian Folklife, tradizioa\n4 pentsamendu “Bere folkloreaz lotsatzen den herria”-ri buruz\nk 2016-06-21 14:14\nHerri honek ez du bakarrik euskañolez eta eusgabatxoz hitzegiten; hizkuntz trasmisioaren katea ere eteten ari da, gogoz, adorez, traba bat besterik ez baita mundu modernoan murgiltzeko.\nEta kultura eta tradizioa (laburra zein mendetakoa) den ororekin ere eten du dagoeneko.\nEspektakulua sustatzen duten prozesioak eta kofradiak baino ez dira hemen gordetzen. Eta Izarra likorea.\nGainontzeko guztia gainditua dugu aspaldi.\nPostmodernoak gara. Oso.\nAtxikimendurik gabekoak, urtsuak, likidoak.\nZeharo asimilatuak izateko irrikaz gainezka.\nEusktalibanen bat gorabehera, espainol edo frantses labeldun izateko desiraz beteak.\nEa behingoz LaRojaren partida guztiak kontzientzia arazorik gabe ikusteko aukera dugun!\nBorono 2016-06-21 20:07\nAmen. Ez nuen hobeto esango.\nmagal 2016-06-21 23:03\nOle eta ole!\nEskerrak Donostia-San Sebastian 2016 daukagun gure kultura salbatzeko.\nindependentista bat 2016-06-22 22:30\nEz da harritzekoa, abertzaletasuna krisi sakonean dago. Hor dabiltza gainera “intelektual” post-moderno batzuk ere esanez identitatea oztopoa dela euskal estatua lortu ahal izateko…..Ematen du barkamena eskatu behar dugu euskaldunak izateagatik eta gure berezko kultura edukitzeagatik…..Ai ama!!


Mafia iraultzailea — Eibar.ORG | Eibarko peoria\nHemen zaude: Hasiera / Blogak / Amatiño / Mafia iraultzailea\namat 2004/10/17 16:21\nGure-gureak diren sukaldariek zerga iraultzailea ordaindu behar izan omen dutela eta, horra albistea komunikabide guztietan. Hala ere, zorigaiztoko zerga iraultzaile hori ez da gurean batere berria. Hogeita hamar urte bai nik neuk zubigintza-lanetan jardun behar izan nuela estreinako eta, oraindik orain, hurbileko bi adiskide inguratu berri zaizkit zer egin ote dezaketen galdetuz. Bietako bat nere etxetik berrehun metrora jendaurrean dagoen dendaria.\nBesterik uste izan arren, zerga iraultzailea ez zaie gehienetan korporazio haundien babesa duten goi mailako zuzendariei iristen, inondik ere horrelakorik itxaro ez duten enpresari txiki, merkatari, dendari eta lanbide arruntei baizik. Zerga iraultzaileari ezikusi egiten diogun arren, zurekin eta nerekin kalean topo egiten duten herrikide ezagunei eskatu izaten zaie.\nKontua da inork ez duela ezer esaten, ezin duela inork ezer esan alegia. Giza-eskubideak hitzetik hortzera aipatzen ditugun honetan, zerga iraultzailearena da edozein laguni ezarri dakiokeen torturarik ankerrenetakoa, bere burua batere defentsarik gabeko biktima sentitzeaz gainera, biktima denik oihukatzeko ere beldur delako, emazte eta seme-alabei esateko ere beldur. Erabateko burugalgarria da zerga iraultzailea jasoten duenaren bakardadea.\nAuskalo zein den zerga iraultzailea eskatzeari dagokion deitura objektiboa baina sumatzen dut dena delakoa nekez izan daitekeela mafia hitzetik oso urruti. Hori bai, iraultzak bedeinkatutako mafia, gu guztiok auskalo zein arriskutatik salbatzeko eta Herriaren izenean, jakina.\nSukaldariei ez zaie heroiak izatea eskatu behar, ahalik eta sukaldaririk onenak izatea baino. Nik neuk ez dakit irakurle zaren horrek zer egingo ote zenukeen noizbait zerga iraultzailea eskatuko balitzaizu. Baina benetan uste dut bere burua abertzale berotzat duen makinatxo batek erraz alde egingo lukeela, are gehiago bere diru-iturria, instalazio fisikoa baino, know-how intelektuala balitz.


GASTEIZ ETA ANGELUKO ERAHILKETAK DIRELA ETA ELKARTARATZEA EGIN DUTE BERAN, GOLDATZ EMAKUME TALDE FEMINISTAK DEITUTA - GOLDATZ, Berako Emakume Talde Feminista - Erran.eus\nGASTEIZ ETA ANGELUKO ERAHILKETAK DIRELA ETA ELKARTARATZEA EGIN DUTE BERAN, GOLDATZ EMAKUME TALDE FEMINISTAK DEITUTA\nGOLDATZ, Berako Emakume Talde Feminista 2016-06-23 22:57\nBerako Goldatz Emakume Talde Feministatik, Euskal Herrian indarkeria sexistak hildakoek uzten dituen aldiro egiten dugun bezala, oraingoan ere Mukixu zubian elkartu gara ordu laurdenez eraso hauek salatzeko. Nahiz eta hasiera batean jende gutti zegoela eman, azkenerako 40 bat lagun bildu gara. Oraingo honetan bi gizonek lau emakume, Marga, Christelle, Emma eta Carla, erahil dituztela salatu dugu, eta nahiz eta instituzio publiko politikoek zalantzan jarri indarkeria sexistak izan direla, Goldatz taldetik argi dugu horrelako kasuen antzinean gaudela, eta hori argi eta garbi utzi nahi izan dugu. Bizi garen sistema heteropatriarkatua honetan, zoritxarrez bertze aunitzetan gertatzen den bezala, gizonezkoek hil dituzte oraingo honetan ere emakumezkoak, eta hori guretzat indarkeria sexista da! Ekitaldiarekin bukatzeko, ondorengo irakurketa egin dugu:\nGoldatz Beran 2015eko irailean sortutako Emakume Talde Feminista da. Goldatz izenak goldearen arrastoa erran nahi du eta Alkaibeherea baserriko kondaira batean oinarrituta egin da taldearen irudi eta izena: Baserri honetan hainbat neska geratzen ziren arratsez artoa zuritzeko. Baserriko gazteenak, erran zien bertzeei kapaza zela mendira joan eta bertan zuen goldea ekartzeko. Hala egin zuen eta mendira joan zen, baina etzen inoiz itzuli. Etxekoak hau aditu zuten "Gauna gabazkuentzat, eguna egunazkuentzat; Alkaibehereko neskatxa guretzat". Erraten da Gabazko gizonak bahitu zuela eta goldea Berako ermita baten gainean erori zela.


Amoria aurkeztuko dute Labèque ahizpek Pariseko Filarmonikoan\nKatia eta Marielle Labèque ahizpa pianojoleek Amoria proiektua aurkeztuko dute Pariseko Filarmonikoan bihar, apirilaren 5ean. Bikote baionarraren lan honek euskal musikak azken 500 urteetan eginiko ibilbidea biltzen du.\nEuskeria Koruak kontzertuak eskainiko ditu Edinburgon\nBilboko Koral Elkarteko gazte talde den Euskeria Koruak hiru kontzertu eskainiko ditu Eskoziako hiriburuan, Bizkaiko Foru Aldundiak eta Etxepare Euskal Institutuak babestuta. 2015an Bilbon sortutako Fair Saturday ekimena lehen aldiz ospatuko da aurten Edinburgon, eta Euskeria koruaren kontzertuetako bat jaialdi horren aurkezpenean egingo da.\nExcellence in Basque Studies, euskal kulturaren topaleku\nBukatu da Etxepare Euskal Institutuak eta EHUk elkarlanean antolatzen duten Excellence in Basque Studies-en zortzigarren edizioa. Uztailaren 9tik 11ra egin da udako ikastaro hau Donostiako Miramar jauregian. Aurtengo gaia berrikuntza izan da eta euskal sorkuntzan, diziplina ezberdinetan, azken urteotan nabarmendu diren berrikuntza eta joerak aztertu dira. Zortzi izan dira bi egunetan zehar hitzaldiak eman dituzten adituak eta guztira 60 lagun baino gehiagok hartu dute parte ikastaroan.\nIzena-ematea zabalik WOMEX munduko musiken azokarako!\nWOMEX munduko musiken nazioarteko azokarik handienak ateak irekiko ditu urriaren 24tik 28ra bitartean. Aurtengoan, Las Palmasen (Kanaria Handia) izango da azoka, eta bertan parte hartu nahi dutenentzat dagoeneko ireki da izena emateko epea.\nEuskal Herriko musikaren gaua\nEuskal Herriko musikaren gaua izan zen atzokoa, Musika Bulegoa Sarien gaua. Bigarren edizio honetan Donostiako Musikene (Euskal Herriko goi-mailako musika ikastegia) izan zen urteko sorkuntza lan onenei aitortza egiteko eszenatokia.


EDOZE GAUZA: Hiru gutun\n"Barka ezazu, baina hiru gutun dauzkat zuretzako", esan zion atarira joan zenean.\n"Hiru, bai. Antza denez, galduta ibili dira, zeren, ikustezu?..."\nPostariak banan bana erakutsi zizkion gutunak Obaba izena ez zen haietan azaltzen.\n"Horregatik ibili dira galduta, auzunearen izena bakarrik jartzen zuelako."\nMaistrak baietz egin zion buruaz, baina esaten ari zitzaiona entzun gabe. Ez baitzuen, azal txurietan ageri zen letra ikusi ondoren, ezer gehiago jakin nahi. Letra hura, ezpairik gabe, bere lagunik lagunenarena baitzen.\nErrestaurante berri bat zabaldu dinate hondartza ondoan. Oporretan, hik bestelakorik ez badioen behintzat, hantxe afalduko dinagu, eta nik konbidatuta. Benetan, gogo handiak zeuzkanat hirekin afaltzeko, baina gu biok bakarrik, ez orain arte bezala, lagun guztiak batera eta hola. Ea zenbat kanbiatu haizen munduaren bazter horretan.\nZati hau, hirugarren gutuneko amaieran zegoena, bospasei bider irakurri zuen maistrak, eta parabolako mostaza alea bezala errotu zen bere bihotzean: zuhaitz handi eta boteretsu bihurtzeko. Ordea ez zen bakarra. Beste hitz eta zati asko ere bazeuden bere lagunik lagunenak idatzitako lerro haietan, eta guztiek ematen zioten kemena, izenek, adjektiboek, aditzek, esaldi nagusiek, esaldi menpekoek."